text:
ETUKULWA 11
Otu na okukala twa koshoka paenghedi—Kalunga omuyapuki
1. Oshike osho Hesekiel a li a mona tashi tu kumwifa?
NATU tye nee ngeno owa mona emoniko li na sha notembeli olo omuprofeti Hesekiel a li a mona omido 2 500 lwaapo da pita. Otembeli oyo oinenenene noi na oshinge. Ofimbo to ehene puyo, ope uya omweengeli omunaenghono oo e lilongekida oku ku ulikila monhele oyo ikumwifi neenghono. Opo nee owa londa eendodo (eetalapa) heyali dokulondela opo u ye puumwe womomivelo nhatu dotembeli oyo. Omikala dokuuya mo odikumwifi neenghono okutala, molwaashi omakuma ado omalemale, e na oule wopombada weemeta 30 lwaapo, nope na oukololo vovanangeli. Eengudi dayo odi li molupe lomiti domilunga diwadiwa. — Hes. 40:1-4, 10, 14, 16, 22; 41:20.
2. (a) Otembeli yomemoniko laHesekiel otai faneke shike? (Tala yo eshangelo lopedu.) (b) Oshike hatu lihongo mokutala koinima i lili noku lili i na sha nomikala dokuya motembeli oyo?
2 Emoniko olo oli na sha notembeli yopamhepo, na Hesekiel okwa ndjadjukununa mo nawa oinima aishe oyo ya pamba otembeli oyo muHesekiel etukulwa 40 fiyo 48. Otembeli oyo otai faneke elongekido laJehova li na sha nelongelokalunga la koshoka. Oitukulwa aishe yotembeli oyo otai ti sha kufye tu li ovapiya vaJehova momafiku aa axuuninwa. * Pashihopaenenwa, omikala dokuya motembeli, odo di na omakuma malemale, otadi faneke shike? Otadi tu dimbulukifa kutya opo tu pitikilwe melongekido laJehova li na sha nelongelokalunga la koshoka, otu na okukala hatu dulika komifikamhango daye douyuki da denga mbada. Eengudi odo di li molupe lomilunga nado oda hala okutya otu na okukala ovayuki, molwaashi omafimbo amwe omilunga ohadi longifwa mOmbibeli okuulika kouyuki. (Eps. 92:13) Oukololo vovanangeli vo otava faneke shike? Okokutya ovo inava hala okudulika komifikamhango daKalunga itava ka pitikilwa nande melongelokalunga la koshoka olo tali ke tu pefa omwenyo waalushe. — Hes. 44:9.
3. Omolwashike ovashikuli vaKristus va li va pumbwa okukwafelwa va twikile okuninga omalunduluko?
3 Emoniko laHesekiel ola wanifwa ngahelipi? Ngaashi twe shi mona mEtukulwa 2 lembo eli, Jehova okwa li a longifa Kristus opo a koshole oshiwana shaye okudja mo 1914 fiyo opehovelo lo 1919. Ndele mbela okukosholwa kwoshiwana shaKalunga opo ashike kwa xulila opo? Hasho nandenande. Momukokomoko womido 100 da pita, Kristus okwa twikila okukala ta xumifa komesho elihumbato olo li li metwokumwe nomifikamhango daJehova diyapuki, nomolwaasho ovashikuli vaye ova li va pumbwa okutwikila okuninga omalunduluko. Osho osha pumbiwa unene tuu molwaashi Kristus okwe tu ongela okudja mounyuni ou wa nyonauka paenghedi nomolwaashi Satana ota kendabala alushe oku tu kokela natango mounyuni waye. (Lesha 2 Petrus 2:20-22.) Natu ka taleni keenghedi nhatu omo Ovakriste vashili va enda tava ningi omalunduluko: nghee va kosholwa paenghedi, elongekido la fimanenena lokukaleka eongalo la koshoka nosho yo omafiloshisho okukwafela omaukwaneumbo.
Omalunduluko e na sha nelihumbato lopaenghedi
4, 5. Omwiyo ulipi Satana a kala ta longifa, noha pondola shi fike peni?
4 Oshiwana shaJehova osha kala alushe sha halelela okukala nelihumbato lopaenghedi la koshoka. Nomolwaasho osha kala alushe tashi tula moilonga omalombwelo a yela e na sha neenghedi. Natu ka taleni koihopaenenwa yonhumba.
5 Okukukuma oluhaelo. Jehova okwa hala ovalihomboli va kale tava hafele omilele monghedi ya koshoka. Ashike Satana ota xumifa komesho oluhaelo, nokungaho, ota ningifa ovanhu va kale va dina oshali yokuya momilele oyo ya nuninwa ashike ovo va hombola, noha longifa oluhaelo okuyeleka Ovakriste vashili opo va nyone po ekwatafano lavo naJehova. Satana okwa li a pondola monakudiwa okulongifa omwiyo woluhaelo pefimbo laBileam, nopaife momafiku aa axuuninwa ota pondola shi dulife nale. — Num. 25:1-3, 9; Eh. 2:14.
6. Eano lilipi la li mOshungonangelo, ola li hali ningwa ngahelipi, nomolwashike omukalo omo la li hali ningwa wa ka xulifwa po? (Tala yo eshangelo lopedu.)
6 Opo Ovakriste vashili va kwafelwe va henuke omwiyo oo waSatana, mOshungonangelo yOshiingilisha yo 15 Juni 1908 omwa li eano olo va li va ladipikwa va diinine, tali ti: “Ohandi ka ungaunga novanhu voukashike kookanhu wa yooloka ko kuwange pomhito keshe noponhele keshe ngaashi ashike handi ungaunga navo moipafi yovanhu.” * Nonande eano olo kala li tali dengele, vahapu ova li va yandja omadina avo a pite mOshungonangelo va ulike kutya ove li tambula ko. Ndele lwanima osha li sha didilikwa mo kutya nonande eano olo ola li la kwafela vahapu pefimbo olo, vamwe ova li ashike have li tambula ko ngahenya, ndele ihave li tula moilonga. Onghee hano, omukalo oo wokuninga eano olo owa li wa xulifwa po. Ndele nande ongaho, oshiwana shaJehova osha twikila okudiinina omafinamhango a denga mbada oo a kwatelwa meano olo.
7. Mo 1935, Oshungonangelo oya li ya popya kombinga youpyakadi ulipi, nokungaho oya li ya divilika efimano lokudulika kushike?
7 Satana okwa twikila okulongifa omwiyo woluhaelo. Onghee hano, Oshungonangelo ye 1 Marsa 1935 oya li ya popya sha yukilila kombinga youpyakadi oo wa li mokati koshiwana shaKalunga. Osha yela kutya vamwe ova li tava diladila kutya shimha ashike tava wanifa po oukalele wavo, inava pumbwa lela okudiinina omifikamhango daKalunga dopaenghedi mokukalamwenyo kwavo. Nomolwaasho, Oshungonangelo oyo oya li ya popya nopehe na okulila okafima koluko ya ti: “Otu na okudimbuluka kutya inashi wana ashike okukala hatu yandje oundombwedi moipafi. Okukala tu li Eendombwedi daJehova otashi ti otu li ovakalelipo vaye. Onghee hano, otu na oshinakuwanifwa shokulihumbata nawa tu li ovakalelipo vaye novouhamba waye.” Oshitukulwa osho osha li yo sha yandja omayele e na sha nohombo nosho yo oinima ikwao i na sha nomilele, nokungaho, oshiwana shaKalunga osha li sha kwafelwa shi ‘kukume oluhaelo.’ — 1 Kor. 6:18.
8. Omolwashike Oshungonangelo ya kala hai divilike lwoikando eityo le lixwapo loshitya shOshigreka osho sha tolokwa oluhaelo?
8 Moule womido omilongo da pita, Oshungonangelo oya kala tai endulula lwoikando eityo loshitya shOshigreka porneia, osho sha tolokwa oluhaelo. Oshitya porneia itashi ulike ashike komilele do venevene. Ndele osha kwatela mo oinima aishe ya nyata i na sha nomilele, unene tuu oinima inyanyalifi oyo hai ningwa meenhele deembwada. Okukala tu shii eityo loshitya osho, okwe tu kwafela tu kukume oinima ya tya ngaho, oyo ya pika ovanhu vahapu mounyuni. — Lesha Ovaefeso 4:17-19.
9, 10. (a) Oshungonangelo yomo 1935 oya li ya popya vali kombinga youpyakadi ulipi? (b) Ombibeli otai ti ngahelipi kombinga yokunwa oikolwifa?
9 Okuhenuka elongifonai loikolwifa. Oshungonangelo ye 1 Marsa 1935 oya li yo ya popya kombinga yokunwa omalodu, ya ti: “Osha didilikwa yo kutya vamwe ohava i moilonga yomomapya nokulonga oilonga ikwao oyo ve lineekelelwa kehangano va nwa oikolwifa. Ndele mbela Omishangwa otadi popile okunwa omaviinyu peemhito dilipi? Mbela osha yuka ngoo okunwa omaviinyu peemhito opo hatu ke lipyakidila noilonga oyo twa pewa kehangano lOmwene?”
10 Oshungonangelo oya li ya yandja enyamukulo le likolelela kEendjovo daKalunga, olo tali tu kwafele tu kale tu na etaleko li li pandjele li na sha nokunwa omalodu. Ombibeli inai tokola okunwa pandjele omaviinyu nosho yo oikunwa ikwao yoalkoholi, ndelenee oya tokola filufilu oukolwe. (Eps. 104:14, 15; 1 Kor. 6:9, 10) Ndele ngeenge tashi uya pokunwa oikolwifa peemhito odo hatu ke lipyakidila noilonga iyapuki, otu na okudimbuluka osho sha li sha ningilwa ovanamati vaAron. Kalunga okwa li e va dipaa molwaashi ova li va eta koaltari yaye omundilo wa nyata. Ndele diva konima yaasho, Ombibeli oya holola kutya oshike shiimba sha li sha ningifa ovanamati ovo va kaule onyanga koshipala shaKalunga. Kalunga okwa li a yandja omhango oyo ya li ya dilika ovapristeri aveshe vaha nwe oikolwifa ngeenge tava ka longa oilonga yavo iyapuki. (Lev. 10:1, 2, 8-11) Oshilihongomwa osho hatu lihongo mefinamhango olo oshosho kutya, tu li ovashikuli vaKristus otu na okulungama tuha longe oilonga yetu iyapuki tu li koshi yodungo.
11. Ouwa ulipi oshiwana shaKalunga sha mona eshi sha kala tashi pewa ouyelele muhapu u na sha nokunwa omalodu?
11 Momido omilongo opo da di ko, ovashikuli vaKristus ova kala tava pewa ouyelele muhapu oo we va kwafela va ude ko nawa onghalo yokukala omunhu wa pikwa koalkoholi, ile tu tye, okukala ombuvi yoikolwifa. Ouyelele wopamhepo oo u li pefimbo owa kwafela vahapu va efe po onghalo ya tya ngaho nova kale ve na elipangelo. Ouyelele oo owa kwafela yo vahapu va efe po filufilu okunwa oikolwifa. Katu na nande okweefa oikolwifa i nyone po edina letu liwa, ile omaukwaneumbo etu, nokomesho yaaishe, katu na okweefa i tu kufife oufembanghenda wetu wokulongela Jehova.
“Nghi wete ngeenge Omwene wetu oha kala ta hafele edimba lomakaya nokandi shii ngeenge ota ka tula ngeno mokanya kaye oinima oyo hai nyateke ovanhu.” — C. T. Russell
12. Ovashikuli vaKristus ova li va tala ko ngahelipi okunwa omakaya nokuli nofimbo omafiku axuuninwa inaa hovela?
12 Okweefa po okunwa omakaya. Nokuli nofimbo omafiku axuuninwa inaa hovela, ovashikuli vaKristus ova li va yemba okunwa omakaya. Omido da pita, omumwatate umwe omunamido, Charles Capen, okwa li a popya kombinga yaashi a li a shakeneka Charles Taze Russell oshikando shotete lwopexulilo lomido 1800 nasha. Omumwatate Russell okwa hangele Capen, oo pefimbo olo a li e na eedula 13, e li novamwainamati vatatu peetalapa dombelewa ya kula yOvakonakoni vOmbibeli, oyo ya li muAllegheny, moPennsylvania. Eshi Russell a pita po, okwe va pula a ti: “Vamati onye, otamu nu ndi shii omakaya? Ondi udite omakaya taa nyika.” Ove mu nyamukula kutya ihava nu omakaya. Kape na omalimbililo kutya Capen novamwainamati ova li va mona kutya Russell okwa li a tala ko ngahelipi okunwa omakaya. MOshungonangelo ye 1 Auguste 1895, omumwatate Russell okwa li a popya kombinga yo 2 Ovakorinto 7:1, a ti: “Nghi wete nghee tashi fimanekifa Kalunga ile tashi etele Omukriste ouwa washa ngeenge ta longifa omakaya monghedi keshe. . . . Nghi wete ngeenge Omwene wetu oha kala ta hafele edimba lomakaya nokandi shii ngeenge ota ka tula ngeno mokanya kaye oinima oyo hai nyateke ovanhu.”
13. Elunduluko lilipi la ningilwe po mo 1973 li na sha nokudulika komifikamhango dopaenghedi?
13 Mo 1935, Oshungonangelo oya tile kutya omakaya “oshimbodi sha nyata” nonokutya keshe oo ha taafina ile ha nu omakaya ita dulu okukala oshilyo shoukwaneumbo waBetel ile okukala omukalelipo wehangano laJehova, ngaashi okukala omukokolindjila ile omupashukili omweendi. Mo 1973 omwa li yo mwa ningwa elunduluko la pamba oshinima osho. Oshungonangelo ye 1 Juni oya li ya yelifa kutya Ondombwedi yaJehova keshe tai twikile okuninga oshinima osho sha nyika oshiponga, hashi nyateke ovanhu nokashi li pahole okuninga, itai ka kala i na edina liwa meongalo. Ovo va li inava hala okweefa po onghedindjikilile ya tya ngaho ova li va kondwa mo meongalo. * Kristus okwa li a kwafela natango ovashikuli vaye moshinima shimwe vali.
14. Eendjovo daKalunga oda ti shike shi na sha nohonde, nosha enda ngahelipi opo okutulwa ohonde ku tandavele apeshe?
14 Okwaanya okutulwa ohonde. Pefimbo laNoa, Kalunga okwa tile kutya osha puka okulya ohonde. Okwa li yo a yandja oshipango sha faafana koshiwana shaIsrael, naashi eongalo lopaKriste la totwa, Ovakriste ova li va lombwelwa ve ‘lidilike ohonde.’ (Oil. 15:20, 29; Gen. 9:4; Lev. 7:26) Ndele kunena, Satana okwa konga ondunge yokuningifa ovanhu va kale va dina oshipango osho shaKalunga. Mo 1800 nasha, eendokotola oda kala tadi hetekele okutula ovanhu ohonde, naashi da ka mona kutya eehonde odi li pamaludi, okutula ovanhu ohonde okwa enda taku tandavele apeshe. Mo 1937, oda hovela okukala hadi kufa ovanhu ohonde nelalakano loku i tuvikila i ka longifwe konahiya, noshinima sha tya ngaho osha li sha xwaxwamekwa unene tuu pefimbo lOita Itivali yOunyuni. Nokudja opo, okutulwa ohonde okwa ninga oshinima shakeshe efiku mounyuni aushe.
15, 16. (a) Eendombwedi daJehova ohadi tale ko ngahelipi etulwohonde? (b) Eenghendabala dilipi da ningwa po opo ovashikuli vaKristus va kale hava mono noupu ouhaku oo inau kwatela mo etulwohonde, naasho osha etifa oidjemo iwa ilipi?
15 Nale mo 1944, Oshungonangelo oya tile kutya okutulwa ohonde paulelalela oku li ashike onghedi imwe yokulya ohonde. Mo 1945, Oshungonangelo oya li ya yelifa nokuda mo nawa etomheno lopamishangwa molwaashi Ovakriste vashili ve na okulidilika ohonde. Mo 1951, opa li pa nyanyangidwa omusholondodo womapulo nomanyamuko oo a li a nuninwa okukwafela ovapiya vaKalunga va dule okupopila omufika wavo wokuhatulwa ohonde ngeenge tava tomhafana neendokotola. Nonande luhapu ovashikuli vaKristus ovadiinini mounyuni aushe ova li hava shekwa nokupatanekwa ile va hepekwe, ova li hava popile nouladi omufika wavo oo. Mokweendela ko kwefimbo, Kristus okwa kala ta wilike ehangano laye li yandje ekwafo olo la pumbiwa. Nomolwaasho, ehangano ola enda tali nyanyangida oumbo nosho yo oitukulwa oyo i na ouyelele wa konakonwa nawa nowa ndjadjukununa nawanawa oinima.
16 Mo 1979, ovakulunhuongalo vamwe ova li va hovela okukala hava talele po oipangelo va ka kwafele eendokotola opo di ude ko omatomheno etu opamishangwa kutya omolwashike ihatu tulwa ohonde noku di kwafela di shiive kutya ope na vali ouhaku umwe oo tau dulu okulongifwa ponhele yokutulwa ohonde. Mo 1980, ovakulunhuongalo vamwe ovo va dile koilando 39 yomOilongo ya Hangana ova li va pewa edeulo le likalekelwa li na sha nokupopila omufika wetu. Lwanima, Olutuwiliki ola li la ninga eetepo ku totwe Eekomitiye dOkukwatafana nOipangelo mounyuni aushe. Mbela eenghendabala da tya ngaho oda etifa po ngoo elunduluko lasha mokweendela ko kwomido? Osho naanaa, molwaashi kunena ope na eendokotola omayovi omilongo, mwa kwatelwa ovatandi neendokotola dokufifa ile okukofifa, odo di na elongelokumwe novayakulwa vEendombwedi daJehova noda fimaneka ehoololo letu lokutambula ko ouhaku oo inau kwatela mo etulwohonde. Ope na yo oipangelo ihapu shi dulife nale oyo paife hai hakula ovanaudu nopehe na etulwohonde, naimwe oya lenga nokuli ouhaku wa tya ngaho. Kashi kumwifa tuu okutala keenghedi odo Jesus a kala ta longifa opo a amene ovashikuli vaye nonande Satana okwa kala ta kendabala alushe oku va nyateka! — Lesha Ovaefeso 5:25-27.
17. Ongahelipi hatu dulu okuulika kutya otwa lenga onghedi omo Kristus e tu kwafela tu kale metwokumwe nomifikamhango daJehova dopaenghedi?
17 Ohatu dulu okulipula kutya, ‘Mbela otwa lenga ngoo onghedi omo Kristus e tu kwafela tu kale metwokumwe nomifikamhango daJehova dopaenghedi da denga mbada?’ Ngeenge osho, otu na okulungama opo Satana ehe tu amune ko kuJehova naJesus moku tu ningifa tu kale twa dina omifikamhango daJehova dopaenghedi. Ndele opo tuha wile momwiyo wa tya ngaho, ehangano laJehova ohali tu dimbulukifa noku tu londwela alushe pahole tuha nwefwe mo koikala younyuni. Onghee hano, natu kaleni oupafi, hatu pwilikine nohatu dulika komayele oo hatu pewa. — Omayel. 19:20.
Nghee eongalo la amenwa liha nwefwe mo nai
18. Emoniko laHesekiel otali tu londwele ngahelipi shi na sha naavo hava nyonene owina omifikamhango daKalunga?
18 Onghedi onhivali omo oshiwana shaJehova sha kwafelwa shi kale sha koshoka paenghedi oi na sha nomalongekido okukaleka eongalo la koshoka. Shinyikifa oluhodi, vamwe ovo ve liyapulila Jehova nove shii omifikamhango daye dopaenghedi ihava dulika kudo. Vamwe nokuli ova ninga ovatangalali nova yemba omifikamhango odo. Mbela ovanhu va tya ngaho ova pumbwa okuungaungwa navo ngahelipi? Ohatu dulu okumona enyamukulo lepulo olo ngeenge otwa konakona moule oshinima shimwe osho sha tumbulwa memoniko laHesekiel li na sha notembeli yopamhepo, oyo ya popiwa metetekelo. Oto dimbuluka omikala domakuma malemale dokuuya mo motembeli? Pomukala keshe wokuuya mo ope na oukololo vovanangeli. Ovanangeli ovo ove lile po okwaamena otembeli, pashihopaenenwa, okukelela ovo ‘inava pita etanda momutima’ vaha ye mo. (Hes. 44:9) Osho otashi ulike kutya melongelokalunga lashili ohamu pitikilwa ashike ovo va hala okudulika shili komifikamhango douyuki daJehova dopaenghedi. Nomolwaasho inashi yuka kOvakriste vashili okweendafana naavo inava hala okudulika komifikamhango daJehova dopaenghedi.
19, 20. (a) Mokweendela ko kwefimbo, Kristus okwa kwafela ngahelipi ovashikuli vaye va xwepopaleke onghedi omo hava ungaunga naavo va nyona sha kwata moiti? (b) Ovanyoni ovo inave livela ombedi ohava kondwa mo meongalo omolwomatomheno atatu elipi?
19 Mo 1892, Oshungonangelo oya tile kutya, tu li Ovakriste “otu na oshinakuwanifwa shokukonda mo meongalo ovo tave shi ulike sha yukilila ile meenghedi donhumba kutya inava itavela kutya Kristus okwa yandjela ovanhu aveshe ekuliloyambo [ile tu tye, ofuto ya yeleka].” (Lesha 2 Johannes 10.) Embo The New Creation, lomo 1904, ola tile kutya ovo tava nyonene owina nopehe na okulivela ombedi otava dulu okweetifa enyonauko meongalo. Pefimbo olo, eongalo alishe ola li hali kufa ombinga meemhangu deongalo eshi taku tokolwa oo a nyona sha kwata moiti. Ashike oshinima osho osha li lela sha pumba. Ndelenee mo 1944, Oshungonangelo oya li ya popya kutya oinima yopamhangu oi na ashike okuungaungwa nayo kovamwatate ovo va nangekwa po va kwatele komesho. Mo 1952, Oshungonangelo imwe oya li ya yelifa nghee oikoya yopamhangu i na okuungaungwa nayo, noya divilika kutya etomheno la fimana molwaashi ovo inave livela ombedi hava kondwa mo meongalo okukaleka eongalo la koshoka.
20 Momido omilongo da ka shikula ko, Kristus okwa enda ta kwafele ovashikuli vaye va talulule onghedi omo oikoya yopamhangu hai ungaungwa nayo. Ovakulunhuongalo ova kala tava deulwa opo va dule okuungaunga noikoya oyo panghedi oyo Jehova ta hokwa, kokutya apa sha yeleka okufila omunhu onghenda, ta filwa onghenda, naapa sha yeleka oku mu katukila onghatu, ta katukilwa onghatu pauyuki. Kunena otu shii omatomheno atatu a fimana molwaashi ovanyoni ovo inave livela ombedi hava kondwa mo meongalo: (1) opo edina laJehova liha shekwe, (2) opo shi amene eongalo liha nwefwe mo nai koonakunyona sha kwata moiti, na (3) opo shi linyengife omunyoni e lialuluke, ngeenge otashi shiiva.
21. Elongekido lokukonda mo ovo inave livela ombedi ohali amene ngahelipi oshiwana shaKalunga?
21 Mbela ou wete nhumbi elongekido lokukonda mo ovanyoni meongalo hali amene ovashikuli vaKristus kunena? Pefimbo lOvaisrael, ovanyoni ova li luhapu hava nwefa mo nai oshiwana ashishe. Omafimbo amwe ovanashibofa ova li nokuli hava kala vahapu ve dule ovo ve hole Jehova nomifikamhango daye douyuki. Onghee oshiwana osho osha li hashi shekifa edina laJehova, na Jehova okwa li he shi liteeka luhapu. (Jer. 7:23-28) Ashike kunena, vahapu ovo tava longele Jehova ohava kala ovadiinini kuye. Molwaashi ovanyoni ovo inave livela ombedi ohava kondwa mo meongalo, osho ohashi amene eongalo li kale la koshoka noliha iwe eembwayelo kuSatana. Nokungaho, enwefemo lii ohali kala la pumba. Nomolwaasho, otu na oushili kutya Jehova okwe tu hokwa tu li oshiwana shaye. Dimbuluka kutya okwe tu udanekela a ti: “Oshilwifo keshe tashi hambulwa shi ku lwife, otashi nyengwa.” (Jes. 54:17) Mbela ohatu yambidida ngoo noudiinini ovakulunhuongalo ovo ve na oshinakuwanifwa sha kwata moiti shokuungaunga noikoya yopamhangu?
Nghee omaukwaneumbo haa fimanekifa Kalunga
22, 23. Omolwashike Ovakriste vakwetu ovo va li ko lwopehovelo lomido 1900 nasha ve shii okupandulwa, ndele oshike tashi ulike kutya ova li va pumbwa okukala nondjele ngeenge tashi uya pokufila oshisho omaukwaneumbo?
22 Onghedi onhinhatu omo Kristus a kwafela ovashikuli vaye va kale va koshoka paenghedi oi na sha nokuninga omalunduluko a pumbiwa meehombo nomomaukwaneumbo avo. Mbela etaleko letu li na sha noukwaneumbo ola enda tali lunduluka ngahelipi mokweendela ko kwefimbo? Pashihopaenenwa, ohashi kala shihokwifa okulesha kombinga yanghee ovapiya vaKalunga ovo va li lwopehovelo lomido 1900 nasha va li hava ningi omaliyambo, noshi shii okupandulwa lela eshi va li hava pitifa alushe komesho oilonga yavo iyapuki. Ndele nande ongaho, otu wete kutya ova li va pumbwa okukala ve na ondjele. Omolwashike hatu tile ngaho?
23 Peemhito dihapu ovamwatate ova li hava tambula ko oinakuwanifwa ya pamba oukalele ile va ninge ovapashukili ovaendi, osho sha li hashi va pula va fiye po omaukwaneumbo avo oule weemwedi dihapu da shikulafana. Navali, omafimbo amwe ediladilo lokuhahombola ola li hali tuwa omufindo unene inashi pumbiwa, nokapa li naanaa hapa piti ouyelele muhapu oo tau dulu okukwafela ovalihomboli Ovakriste va kale ve na ekwatafano la kola. Mbela nokunena osho ashike shi li ngaho? Ahowe.
Ovapiya vaKalunga ohava ladipikwa vaha kale ashike tava lalakanene oinakuwanifwa meongalo ofimbo itava file nawa oshisho omaukwaneumbo avo
24. Kristus okwa kwafela ngahelipi ovashikuli vaye ovadiinini va kale ve na etaleko li li pandjele li na sha neehombo nosho yo omaukwaneumbo?
24 Kunena ovapiya vaKalunga ohava ladipikwa vaha kale ashike tava lalakanene oinakuwanifwa meongalo ofimbo itava file nawa oshisho omaukwaneumbo avo. (Lesha 1 Timoteus 5:8.) Kakele kaasho, Kristus okwa fya oshisho opo ovashikuli vaye ovadiinini vokombada yedu va kale tava mono alushe ouyelele wopamishangwa oo tau va kwafele meehombo nomomaukwaneumbo. (Ef. 3:14, 15) Mo 1978, opa li pa nyanyangidwa embo Making Your Family Life Happy. Konima yomido 18 okudja opo, opa ka nyanyangidwa vali embo Osho tashi dulu okukwafela oukwaneumbo u kale wa hafa shili. Kakele komambo oo, mOshungonangelo ohamu holoka oitukulwa ihapu ya nuninwa okukwafela ovalihomboli shi na sha nanghee ve na okutula moilonga omayele Ombibeli meehombo davo.
25-27. Ovanyasha vomapupi a yoolokafana ova kala tava kwafelwa ngahelipi mokweendela ko kwomido shi dulife nale?
25 Ovanyasha vo ova kala tava kwafelwa ngahelipi? Mokweendela ko kwomido, navo ova kala tava pewa elitulemo shi dulife nale. Kunena ope na ouyelele muhapu wa pamba ovanyasha shi dulife nale. Ehangano laJehova ola kala hali nyanyangida ouyelele wopamhepo okudja nale, oo tau kwafele ovanyasha vomapupi a yoolokafana. Pashihopaenenwa, okudja mo 1919 fiyo 1921, moshifo sho-Golden Age omwa kala hamu piti oshitukulwa “Ekonakonombibeli lovanyasha.” Mo 1920 omwa li mwa nyanyangidwa okambo kovanyasha ke na oshipalanyole Golden Age ABC, nomo 1941 omwa li mwa nyanyangidwa embo ledina Children. Mo 1970 nasha omwa li mwa nyanyangidwa omambo taa landula: Listening to the Great Teacher, Your Youth—Getting the Best out of It nosho yo Embo lange lomahokololo Ombibeli. Okudja mo 1982, mo-Awake! omwa kala hamu holoka oitukulwa ya pamba ovanyasha koshi yoshipalanyole “Young People Ask” (Ovanyasha tava pula). Lwanima mo 1989, opa li pa nyanyangidwa embo le likolelela koitukulwa oyo, ledina Questions Young People Ask—Answers That Work.
26 Kunena otu na omambo opavali o-Young People Ask, noitukulwa yovanyasha oyo ya li hai kala mo-Awake!, paife ohai kala konhele yetu yokointaneta, ko-jw.org. Opa nyanyangidwa yo embo Lihonga kOmuhongi Munene. Kakele kaasho, konhele yetu yokointaneta oku na oinima ihapu ya nuninwa ovanyasha, ngaashi oukalata ve na sha novanhu vopefimbo lOmbibeli, oinyangadalwa yokukonakona Ombibeli, eetumbutumbu, ouvidio, omahokololo Ombibeli molupe lomafano nosho yo oilihongomwa yOmbibeli younona veedula nhatu okuyuka pedu. Osho otashi ulike filufilu kutya Kristus oku na ko nasha novanyasha ngaashi ashike a li e shi ulika eshi a li kombada yedu, eshi a li a ukata ounona momaoko aye. (Mark. 10:13-16) Okwa hala ovanyasha va kale va paluka pamhepo nova kale ve udite ve holike. *
27 Jesus okwa hala yo ounona va kale ve li meameno. Mounyuni ou wa xutuka paenghedi, omahepeko ounona okwa hapupala. Nomolwaasho opa nyanyangidwa ouyelele muhapu oo wa nuninwa okukwafela ovadali va amene ounona vavo opo vaha ninge oihakanwa yovanhu ovo va pilalala.
28. (a) Metwokumwe nemoniko laHesekiel li na sha notembeli, oshike tu na okuninga opo tu dule okukala hatu kufa ombinga melongelokalunga la koshoka? (b) Otu na okukala twa tokola toko okuninga shike?
28 Kashi hokwifa tuu okutala keenghedi omo Kristus a kwafela ovashikuli vaye va kale va koshoka paenghedi, moku va honga va kale va lenga omifikamhango daJehova dopaenghedi da denga mbada noku di tula moilonga nova mone ouwa mudo! Diladila natango kombinga yotembeli yomemoniko laHesekiel. Dimbuluka kutya omakuma omikala dayo dokuuya mo omalemale. Kaleka yo momadiladilo kutya otembeli oyo kai fi etungo lo venevene, ndele oyopamhepo. Ndele mbela otwe i tala ko ngoo i li oshinima sholela? Okuya kOlupale lOuhamba, okulesha Ombibeli nokuya moukalele hayo aike tai ulike kutya otwa ya motembeli oyo yopamhepo, molwaashi okuninga oinima oyo okwa kwatela mo oinima oyo hai monika nomesho okomutwe nohai dulu okukumwa. Omunhu oo e na oihelele naye ota dulu okukala ha ningi oinima oyo, ashike itashi ti kutya okwa ya motembeli yaJehova yopamhepo. Ndele ngeenge ohatu ningi oinima oyo ya popiwa metetekelo nohatu dulika komifikamhango daJehova dopaenghedi da tumbala notu na oikala yomitima ya yuka, kungaho otu li monhele oyo iyapuki, oyo i li elongekido laJehova lelongelokalunga la koshoka. Natu kaleni twa lenga oufembanghenda munene oo tu na wokulongela Jehova motembeli oyo. Natu twikileni yo okukendabala okukala ovayapuki ngaashi Jehova mokudiinina omifikamhango daye douyuki.
^ okat. 2 Embo eti-2 lo-Vindication, lomo 1932, ola li la yelifa oshikando shotete kutya omaxunganeko Ombibeli e na sha nokushuna kwoshiwana shaKalunga keduumbo lasho otaa wanifilwa Israel shopamhepo kunena, ndele haVaisrael vopambelela. Omaxunganeko oo okwa li taa popi shi na sha nokutungululwa kwelongelokalunga la koshoka. Oshungonangelo ye 1 Marsa 1999 oya yelifa kutya emoniko laHesekiel li na sha notembeli otali xunganeke etungululo lelongelokalunga la koshoka, nosha yela kutya otali wanifwa momafiku aa axuuninwa.
^ okat. 6 Eano olo ola li la indika omulumenhu nomukainhu vaha kale monduda ve li ovo aveke, okuninga shapo omuvelo wa yeuluka filufilu, ile shapo ongeenge ve li ovalihomboli ile ovapambele vopopepi. Oule womido donhumba, eano olo ola li hali endululwa pElongelokalunga lOngula loukwaneumbo waBetel.
^ okat. 13 Kakele kokunwa omakaya, osha puka yo okufenya, oku a taafina, ile oku a twika nelalakano loku a longifa momikalo odo.
^ okat. 26 Pashihopaenenwa, tala etukulwa 32 lembo Lihonga kOmuhongi Munene; tala yo mo-Awake! yaOktoba 2007, epandja 3 fiyo 11.
Lihonga shihapu
Omolwashike tu na okukala ovayapuki?
Mbela embo lOmbibeli laLeviticus ohali ku lyalyakanifa ile ho mono lihe fi lihokwifa? Eeshili dopamhepo odo di li membo laLeviticus otadi dulu oku ku kwafela u longele Kalunga u li omuyapuki.


c: text/html

text:
OMAMONA OMEENDJOVO DAKALUNGA | JESAJA 52-57
Kristus okwa hepekwa omolwetu
“Ye okwa li a dinika, okwa li a efiwa kovanhu, . . . fye otwe mu tala, a handukilwa, a hepekwa nokwa dengwa kuKalunga”
53: 3-5
Jesus okwa li a tondika nokwa ungaungiwa naye nodino. Vamwe ova li va itavela kutya okwa dengwa kuKalunga nokwe mu handukila nomukifi mudjuu
“Osha wa palela Omwene oku mu nyanyaula, . . . ndele ta wanifa ehalo lOmwene”
53:10
Kape na omalimbililo kutya Jehova okwa li a yahama eshi Omona waye a dipawa. Ashike okwa li a hafa okutala Jesus a kanyatela oudiinini waye. Efyo laJesus ola yandja enyamukulo komhata yaSatana i na sha noudiinini wovapiya vaKalunga, nola etela yo ouwa ovo ve livela ombedi. Ola kwafela lela mokuwanifa po “ehalo lOmwene”

robotstxt: allowed

filter: keep


text:
Oshipalanyole Shokombada | OTO DULU OKWEEHENA POPEPI NAKALUNGA
Mbela ou wete wa ehena popepi naKalunga?
CHRISTOPHER omulumenhu omunyasha wokuGhana okwa ti: “Okukala u na ekwatafano lopofingo naKalunga ohashi ku ningifa u kale u udite u li meameno nowa pama. Oho kala u wete kutya Kalunga oku na ko nasha naave.”
HANNAH okakadona komido 13 kokuAlaska, ko-U.S.A oka ti: “Kalunga oha kala e wete omaudjuu oye aeshe, he ku ulikile ohole inene nohe ku pe elitulemo li dulife pwaalo wa pumbwa.”
GINA omukainhu wokoJamaica womido 40 nasha okwa ti: “Okukala u shii kutya ou na ekwatafano lopofingo naKalunga oshinima sha denga mbada nohashi ngungumaneke omaliudo.”
Kakele kaChristopher, Hannah naGina, ovanhu vahapu mounyuni aushe ova tomhwa kutya Kalunga ohe va tale ko ve li ookaume kaye. Mbela naave osho ho kala u udite ngaho? Mbela oho kala u wete wa ehena popepi naKalunga? Ile owa hala okweehena popepi elela naye? Otashi dulika u lipule kutya: ‘Mbela otashi shiiva ngoo omunhu wongaho a kale e na ekwatafano lopofingo naKalunga Omunaenghono adishe? Nongeenge osho, ongahelipi mbela?’
OTO DULU OKUKALA WA EHENA POPEPI NAKALUNGA
Ombibeli otai ti oto dulu okweehena popepi naKalunga nokukala nekwatafano lopofingo naye. Oya popya yo kutya Kalunga okwa ifana tatekulululwa Omuheberi Abraham ‘kaume kaye.’ (Jesaja 41:8) Didilika eshivo lopahole olo tali hangwa muJakob 4:8, olo tali ti: “Eheneni kuKalunga, opo nee Ye ta ehene kunye.” Osho otashi ulike kutya oto dulu okukala u na ekwatafano lopofingo naKalunga nokupanga oukaume naye. Ndele molwaashi Kalunga iha monika, ongahelipi hatu dulu ‘okweehena’ popepi naye opo tu hafele ekwatafano liwa naye?
Opo tu nyamukule epulo olo, diladila kwaasho hashi ningwa po ngeenge ovanhu tava pange oukaume. Okupanga oukaume luhapu ohaku hovele pokati kovanhu vavali tava lombwelafana omadina. Opo nee, eshi tava ende tava kundafana pandjikilile, tava tukulilafana omadiladilo nokuhololelafana omaliudo, oukaume wavo ohau ende tau kolo. Naashi nee tava kendabala okuningilafana oinima, ohashi pameke ekwatafano lavo. Okupanga oukaume naKalunga nako otaku dulu okuningwa monghedi ya faafana. Natu ka taleni kutya ongahelipi taku dulu okuningwa.


text:
Eendombwedi daJehova ohadi yandje ngoo omakwafo ngeenge paholoka oiponga?
Heeno, Eendombwedi daJehova luhapu ohadi kwafele ngeenge pa holoka oiponga. Ohatu kwafele Eendombwedi nosho yo ovo vehe fi Eendombwedi metwokumwe nelombwelo olo li li mOmbibeli mOvagalati 6:10 olo tali ti: “Tu ningileni aveshe ouwa, ndelenee unene tuu ovo oovakwetu vomeitavelo.” Ohatu kendabala yo okuyandja ekwafo lopamhepo nolopamaliudo olo hali kala la pumbiwa neenghono pomafimbo a tya ngaho kwaavo ve li oihakanwa.—2 Ovakorinto 1:3, 4.
Ehangano
Konima ngeenge oshiponga sha holoka, Ovakulunhuongalo vomomaongalo oo e li moshitukulwa omo mwa holoka oshiponga ohava kendabala okukwatafana nakeshe umwe womomaongalo oo, va mone ngeenge ove li ngoo meameno nonokutya ekwafo lilipi tashi dulika va pumbwa. Opo nee ovakulunhuongalo ohava yandje ouyelele oo va mona eshi va ninga omapekapeko koshitaimbelewa shEendombwedi daJehova osho tashi pashukile oshilongo shavo nosho yo kutya ekwafo lopaulumomhumbwe lilipi la yandjwa.
Ngeenge omaongalo omoshitukulwa osho itaa dulu okuwanifa po eemhumbwe odo, Olutuwiliki lEendombwedi daJehova ohali ningi po omalongekido opo li yandje ekwafo olo la pumbiwa po. Osho osha faafana nonghedi omo Ovakriste vonale va li ve lifila oshisho pefimbo londjala. (1 Ovakorinto 16:1-4) Oshitaimbelewa osho hashi file oshisho omaongalo oo, ohashi hoolola Okomitiye yOkuunganeka Oikwafa oyo i unganeke nokukwatela komesho eenghendabala dokukwafela. Eendombwedi dikwetu dokoitukulwa imwe nado ohadi yambe po efimbo lado noiniwe yado opo di kwafele.—Omayeletumbulo 17:17.
Elongifo loimaliwa
Omayambidido ohaa tuminwa koshitaimbelewa shEendombwedi daJehova ohaa longifwa yo okukwafela ovo va ninga oihakanwa yoiponga. (Oilonga 11:27-30; 2 Ovakorinto 8:13-15) Molwaashi oilonga oyo ohai longwa kovaliyambi, omayambidido oo haa yandjwa ohaa longifwa mokukwafela ovo va hangwa koiponga, ndele hakufuta ovaliyambi. Omayambidido aeshe ohaa longifwa noukeka.—2 Ovakorinto 8:20.


text:
Osho hatu lihongo moshihopaenenwa sheilikano laJesus—Oshitukulwa 2
“Xo yeni e shi shii eshi mwe shi pumbwa.” — MATEUS 6:8.
1-3. Oshike sha li sha tomha omumwameme Lana a kale e udite kutya Jehova okwa li e shii osho a pumbwa?
OMUKOKOLINDJILA wondjikilile wedina Lana iha dimbwa osho a li a ningilwa ofimbo a li a ka talela po koNdowishi mo 2012. Okwa li e udite kutya Jehova okwa nyamukula omailikano aye opavali. Fimbo a li meshina lokolutenda a finda kokapale keedila, okwa li a ilikana kuJehova opo e mu kwafele a mone omunhu oo ta dulu okuudifila. Eshi a fika kokapale, okwa li va shiivifilwa kutya odila oyo ve na okuya nayo otai ka ya ashike mefiku la landula ko. Molwaashi Lana okwa li a longifa po oshimaliwa shaye shihapu noka li e shii kutya openi e na oku ka nangala efiku olo, okwa li a ilikana opo Jehova e mu kwafele.
2 Konima ashike eshi Lana a mana okwiilikana, okwa uda omunhu te mu ingida ta ti, “Lana, oto kongo shike oku?” Oo a li te mu ingida omulumenhu omunyasha va fikolele naye. Omunyasha okwa li ta i koSouth Afrika, nokwa li a findikilwa kokapale kuina nosho yo inakulu. Eshi Lana e va lombwela shi na sha nonghalo omo e li, ina nainakulu yomunyasha oo ova li va lombwela Lana a ka nangale keumbo lavo. Ova li ve mu pula omapulo mahapu e na sha neitavelo laye nosho yo oilonga yaye youkokolindjila.
3 Konima eshi va mana okulya oshuumbululwa ongula yefiku la landula ko, Lana okwa li a nyamukula omapulo opaMbibeli mahapu oo a li a pulwa. Okwa li e va pula ve mu pe eengodi oko tava dulu okukwatafaniwa navo opo umwe moshitukulwa shavo a dule okutwikila okunyamukula omapulo avo. Lwanima Lana okwa ka shuna nota twikile natango okukokola ondjila. Okwa li e udite kutya omailikano aye okwa udika, na Jehova okwa li e shii osho a pumbwa nokwe mu kwafela. — Epsalme 65:3.
Inatu pumbwa okukala noshisho shi na sha neemhumbwe detu domonakwiiwa
4. Omaindilo elipi hatu ka kundafana moshitukulwa eshi?
4 Oshipu okwiilikana kuJehova opo e tu kwafele ngeenge tu na oupyakadi, noha kala a hafa okuuda omailikano etu. (Epsalme 34:16; Omayeletumbulo 15:8) Ndele oshihopaenenwa sheilikano laJesus otashi tu hongo kutya ope na eemhumbwe dimwe da fimanenena odo hatu dulu okukwatela momailikano etu. Moshitukulwa eshi, ohatu ka kundafana nghee omaindilo opane axuuninwa meilikano olo taa dulu oku tu kwafela tu kale ovadiinini kuJehova. — Lesha Mateus 6:11-13.
“OMUNGOME WETU WOMAFIKU AESHE U TU PA YO NENA”
5, 6. Omolwashike Jesus e tu honga tu indile “omungome wetu” nonande otu na oipalwifa ya wana?
5 Jesus okwe tu honga tu indile ‘omungome wetu,’ ndele ina tya ashike “omungome wange.” Omupashukilishikandjo umwe womuAfrika wedina Victor, okwa ti: “Ohandi pandula Jehova tashi di komutima molwaashi ame nomukulukadi wange ihatu kala tu na oshisho kutya openi hatu hange oipalwifa ile kutya olyelye te tu futile onhele opo hatu nangala. Ovamwatate ohave tu yambidida nehalo liwa efiku keshe. Ohandi indile opo ovo have tu kwafele va dule okuungaunga nomaupyakadi opamaxupilo oo va taalela.”
6 Otashi dulika tu kale tu na oipalwifa ya wana, ashike ovamwatate vahapu ova hepa painiwe, navamwe ova hangwa koiponga yopaushitwe. Ovamwatate va tya ngaho katu na ashike oku va ilikanena, ndele ohatu dulu yo okuninga po sha opo tu va kwafele. Pashihopaenenwa, ohatu dulu okutukulilafana navo keshe osho tu na. Ohatu dulu yo okukala hatu yambidida oilonga yokuudifa mounyuni aushe oyo tai longwa kovapiya vaJehova. Otu na oushili oo kutya omayambidido etu ohaa kwafele ovamwatate ovo ve na omhumbwe. — 1 Johannes 3:17.
7. Jesus okwa divilika ngahelipi oshitwa osho kutya inatu kala “noshisho shefiku lomongula”?
7 Konima eshi a yandja oshihopaenenwa sheilikano, Jesus okwe tu ladipika tuha yandje elitulemo koinima yopamaliko. Okwa popya kutya ngeenge Jehova oha file oshisho eengala domoixwa, “ite shi mu ningile mbela unene ngeno, onye ava veitavelo linini? Hano inamu kala mu noshisho mu tye, . . . Hatu djala shike?” Okwa endulula eendjovo odo ta ti: “Inamu kala noshisho shefiku lomongula.” (Mateus 6:30-34) Inatu pumbwa okukala noshisho shi na sha neemhumbwe detu domonakwiiwa. Ponhele yaasho, otu na okukala twa wanenwa kwaasho tu kwete. Pashihopaenenwa, ohatu dulu okwiilikana shi na sha nonhele yokukala, oilonga yomboloto opo tu file oshisho oukwaneumbo wetu nosho yo tu pewe ounongo tu shiive okukala hatu ningi omatokolo a yuka e na sha noukolele wetu. Ashike ope na vali oshinima shimwe sha fimanenena osho twa pumbwa okwiilikana kombinga yasho.
8. Eendjovo daJesus di na sha nomungome wetu wefiku keshe otadi tu dimbulukifa shike? (Tala efano pehovelo loshitukulwa.)
8 Eendjovo daJesus di na sha nomungome wetu wakeshe efiku otadi tu dimbulukifa eshi a tile: “Hakomungome auke omunhu ta kala e nomwenyo, ndelenee okondjovo keshe tai di mokanya kaKalunga.” (Mateus 4:4) Onghee hano, otu na okwiilikana opo Jehova a twikile oku tu honga noku tu pe osho twa pumbwa tu kale nekwatafano lopofingo naye.
“TU KUFILA PO OMATIMBA ETU”
9. Omolwashike omatimba etu a yelekanifwa noikolo?
9 Jesus okwa ti: “Tu kufila po omatimba etu [ile “oikolo yetu,” NW].” Pomhito imwe okwa tile vali: “Dima po omatimba etu.” (Mateus 6:12; Lukas 11:4) Okwa li a popya ngaho molwaashi omatimba etu otaa dulu okufaafanifwa noikolo. Oshungonangelo yOshiingilisha yomo 1951 oya tile kutya ngeenge twa nyona, otwa fa ashike tu na oshikolo kuJehova. Otu noshikolo shokukala tu hole Jehova nokudulika kuye. Nomolwaasho, ngeenge hatu nyono kuye, otashi ti otwa dopa okufuta oshikolo sha tya ngaho. Oshungonangelo oya ti kutya ngeenge ohatu longo osho inashi yuka, Jehova ota dulu okuxulifa po oukaume oo u li pokati ketu naye. Oya weda ko ya ti: “Okunyona otaku ulike kutya katu hole Kalunga.” — 1 Johannes 5:3.
Otu na alushe okuulika olupandu omolwoshali yekuliloyambo oyo i nondilo
10. Omolwashike Jehova he tu dimine po, notu na okukala tu shi uditile ngahelipi?
10 Inatu hafa tuu eshi Jehova a yandja ekuliloyambo okupitila muJesus opo tu diminwe po omatimba etu! Otwa pumbwa okudiminwa po kuJehova efiku keshe. Jesus okwe tu fila omido 2 000 lwaapo da pita, ashike nande ongaho nokunena ohatu mono ouwa mekuliloyambo. Otu na alushe okuulika olupandu omolwoshali oyo i nondilo. Kape na nande oumwe womufye a li ta dulu okuyandja ekulilo olo la li la pumbiwa opo tu mangululwe moulunde nefyo. (Lesha Epsalme 49:8-10; 1 Petrus 1:18, 19.) Eendjovo odo di li moshihopaenenwa sheilikano ‘tu kufila po omatimba etu’ otadi tu dimbulukifa kutya, ngaashi ashike twa pumbwa ekulilo, ovamwatate novamwameme navo ove li pumbwa yo. Jehova okwa hala yo tu kale hatu diladila kombinga yavo nosho yo ekwatafano lavo naye. Osho osha kwatela mo oku va dimina po nopehe na okwoongaonga ngeenge va nyona kufye. Luhapu ovamwatate ohava ningi ashike oupuko vanafangwa, ndele ngeenge otwe va dimine po, ohatu ulike kutya otu va hole shili. Kungaho ohatu ulike yo olupandu eshi Jehova he tu dimine po. — Ovakolossi 3:13.
11. Omolwashike sha fimana okudimina po vamwe?
11 Molwaashi inatu wanenena, omafimbo amwe otashi dulika shi kale shidjuu okudimina po ovo va nyona kufye. (Leviticus 19:18) Ngeenge otwa kala hatu lombwele vamwe owii oo twa ningilwa kuvamwe, vamwe meongalo otava ka kwatelwa mo ndele tashi nyono po oukumwe meongalo. Ngeenge otwa kala hatu ningi ngaho, otashi ulike kutya inatu lenga oshali yaKalunga yekuliloyambo noitatu ka mona ouwa mulo. (Mateus 18:35) Jehova ite ke tu dimina po ngeenge ihatu dimine po vamwe. (Lesha Mateus 6:14, 15.) Kakele kaasho, ngeenge otwa hala Jehova e tu dimine po, katu na okutwikila okulonga osho e tonde. — 1 Johannes 3:4, 6.
“INO TU TWALA MOMAYELEKO”
12, 13. (a) Oshike sha li sha ningilwa Jesus konima eshi a ninginifwa? (b) Omolwashike tuhe na okupa vamwe ombedi ngeenge otwe liyandje momayeleko? (c) Jesus okwa li a nyaneka shike pomutenya eshi a kanyatela oudiinini waye fiyo omefyo?
12 Eendjovo odo tadi ti, “ino tu twala momayeleko,” odo tadi hangwa moshihopaenenwa sheilikano otadi tu dimbulukifa eshi Jesus a li a yelekwa diva konima eshi a ninginifwa. Okwa li a twalwa komhepo yaKalunga mombuwa “a ka hongaulwe kuSatana.” (Mateus 4:1; 6:13, NW) Omolwashike Jehova a li a efa Jesus a yelekwe? Jehova okwa li a tuma Jesus kombada yedu opo a xulife po omhata oyo ya holoka po eshi Adam naEva va tukululila ounamapangelo waJehova oshibofa. Ounashibofa wavo owa etifa po omapulo oo a li taa pula efimbo lonhumba opo a nyamukulwe. Pashihopaenenwa, epulo limwe ola li apa kutya mbela opa li epuko lasha shi na sha nonghedi omo Jehova a shita ovanhu? Limwe vali ololo kutya, ovanhu va wanenena otava dulu ngoo okukanyatela oudiinini wavo kuJehova ngeenge ova yelekwa “komunawii”? Natango likwao ololo kutya, ovanhu otava dulu ngoo okulipangela vo vene ndele tava pondola? (Genesis 3:4, 5). Monakwiiwa, ngeenge omapulo aeshe oo okwa nyamukulwa filufilu ngaashi Jehova a hala, oishitwa aishe inaendunge meulu nokombada yedu otai ke shi mona mo kutya onghedi yaJehova yokupangela oyo shili ya denga mbada.
Ohatu dulu okukala ovadiinini kuJehova nonande opa kale eenghalo tadi pula omwenyo ile efyo
13 Jehova omuyapuki, nomolwaasho iha yeleke omunhu nande oumwe nowii. Satana oye he tu ‘hongaula.’ (Mateus 4:3) Noha kendabala oku tu hongaula meenghedi di lili noku lili. Ashike ohatu dulu okuhoolola kutya ohatu ke liyandja momayeleko ile ohatu ka kanyatela oudiinini wetu. (Lesha Jakob 1:13-15.) Eshi Jesus a li ta yelekwa kuSatana, okwa li a ninga lipopila to lika, a li ta tofa mEendjovo daKalunga. Okwa li a kanyatela oudiinini waye kuKalunga. Ndele nande ongaho, Satana ka li a sholola. Okwa li ashike a “dja po puye manga,” a konge vali omhito tai wapalele. (Lukas 4:13) Nande Satana ina efa okukala ta yeleke Jesus, Jesus okwa twikila okukala ta dulika kuKalunga e li Omupangeli waye. Okwa ulika kutya omunhu a wanenena ota dulu okukala omudiinini kuJehova nonande opa kale eenghalo tadi pula omwenyo ile efyo. Kakele kaasho, Satana oha yeleke ovashikuli vaJesus, naave wa kwatelwa mo, opo ngeno a nyone po oudiinini wetu kuJehova
Jehova ohe tu kwafele, noku na elineekelo kutya ohatu dulu okukanyatela oudiinini wetu
14. Oshike tu na okuninga opo tu kondjife omayeleko?
14 Omapulo oo a kwatelwa momhata i na sha nounamapangelo waJehova okwa pumbwa okunyamukulwa pauyadi. Nomolwaasho Jehova a efa Satana a kale te tu yeleke. Jehova ihe “tu twala momayeleko.” Ndele ponhele yaasho, ohe tu kwafele, noku na elineekelo kutya ohatu dulu okukanyatela oudiinini wetu. Ihe tu fininike tu longe osho sha yuka, molwaashi okwa fimaneka emanguluko letu lokuninga omatokolo. Onghee, oha efa tu tokole kufye vene kutya ohatu ka kanyatela oudiinini wetu ile hasho. Opo tuhe liyandje momayeleko, otwa pumbwa okuninga oinima ei ivali: okukala popepi naJehova nokukala hatu mu ilikana e tu kwafele. Jehova oha nyamukula ngahelipi omailikano etu opo e tu kwafele tu kondjife omayeleko?
15, 16. (a) Omayeleko amwe oo tu na okukondjifa oelipi? (b) Olye e na okupewa oushima ngeenge otwe liyandje momayeleko?
15 Jehova ohe tu pe omhepo yaye iyapuki, oyo i na eenghono, opo e tu kwafele tu kondjife omayeleko aSatana. Kakele kaasho, ohe tu londwele shi na sha noiponga yopamhepo okupitila mOmbibeli nosho yo meongalo. Pashihopaenenwa, ohe tu londwele tuha hepeke efimbo, oimaliwa neenghono detu moinima yahamakasha. Espen naJanne ohava kala moshilongo shimwe shomuEuropa sha punapala. Ova kala ovakokolindjila vondjikilile oule womido koshitukulwa shonhumba oko ku nomhumbwe inene yovaudifi. Ndele lwanima ova li ve nokweefa po oukokolindjila molwaashi ova li va mona okaana, nopaife ove na nokuli ounona vavali. Espen okwa ti: “Ohatu ilikana luhapu kuJehova tuha wile momayeleko unene tuu paife eshi ihatu kala vali twe lipyakidila unene noinima yopamhepo ngaashi nale. Ohatu ilikana opo Jehova e tu kwafele tu kale twa pama pamhepo notu kale ovaladi moukalele.”
16 Eyeleko limwe olo twa pumbwa okuhenuka olo okutala omafano oipala. Ngeenge otwe liefele momwiyo wa tya ngaho, katu nokupa Satana oushima. Omolwashike mbela? Omolwaashi Satana nounyuni waye itava dulu oku tu fininika tu ninge osho shii. Ovanhu vamwe ohava tale omafano oipala molwaashi ihava kondjifa eamo lavo loulunde. Mepingafano naasho, ovamwatate novamwameme vahapu ohava pondola okukondjifa eyeleko lokutala omafano oipala. Onghee hano, nafye ohatu dulu okuninga sha faafana. — 1 Ovakorinto 10:12, 13.
“TU XUPIFA KOMUNAWII”
17. (a) Ongahelipi hatu dulu okuulika kutya otwa hala Jehova e ‘tu xupife komunawii’? (b) Epepelelo lilipi tali ke uya mafiku?
17 Ohatu shi ulike ngahelipi kutya otwa hala Jehova e ‘tu xupife komunawii’? Otu na okuulika kutya ‘katu fi vomounyuni,’ nomolwaasho katu na okukala tu ‘hole ounyuni nakeshe eshi shi li mo.’ (Johannes 15:19; 1 Johannes 2:15-17) Itatu ka kala tuu twa pepelelwa eshi Jehova ta ka ditika Satana nokuhanauna po ounyuni waye woukolokoshi! Ndele ofimbo osho inashi ningwa, natu dimbuluke kutya Ondiaboli oi “nehandu linene, osheshi i shi shii i nokafimbo kaxupi kongaho,” notai kendabala okuninga keshe osho tai dulu opo i tu efife po okulongela Jehova. Onghee hano, natu twikileni okwiilikana opo Jehova e tu amene komunawii. — Ehololo 12:12, 17.
18. Otu nokuninga shike ngeenge otwa hala oku ka xupa eshi ounyuni waSatana tau ka hanaunwa po?
18 Mbela ino teelela nodjuulufi oku ka kala mounyuni uhe na Satana? Ngeenge osho, twikila okukala to ilikana opo edina laKalunga li yapulwe, Ouhamba waye u uye, nehalo laye li wanifwe kombada yedu. Kala alushe we lineekela kutya Jehova ote ke ku fila oshisho note ke ku kwafela u kale omudiinini kuye. Kendabala ngaashi to dulu okukala metwokumwe noshihopaenenwa sheilikano.


text:
Owe shi shiiva tuu?
Jesus okwa li ha ungaunga ngahelipi novanashilundu?
Ovajuda vopefimbo lOmbiibeli ova li hava kala va tila okukwatwa koshilundu. Omukifi oo wa nyika oshiponga ohau dulu okukwata omunhu pomashakeneno omifipa nokunyona po eholokepo laye, nokawa li hau pangwa. Ponhele yaasho, ovo va li ve na oshilundu ova li have likalekelwa nova li va teelelwa va kale hava londwele vamwe kombinga yomukifi wavo. — Leviticus 13:45, 46.
Ovawiliki vomalongelokalunga Oshijuda ova li va tota po eemhango di li omhinge nOmishangwa di na sha naavo ve na oshilundu, naasho osha li sha djuupaleka onghalo yovanashilundu. Pashihopaenenwa, eemhango odo oda li da kelela ovanashilundu va kale ve li kokule naavo vehe na oudu oo oule weemeta 2, nongeenge omhepo ya li tai pepe ova li ve na okukala kokule oule weemeta 45. Ovashangi vomhango yOshijuda ova li hava fatulula oshiteelelwa shopaMishangwa shi na sha nokulikalekelwa kwovanashilundu “kondje yonhanda,” kutya otashi ti, ovanashilundu ova li ve na okukala kondje yoshilando. Nomolwaasho omuhongi umwe ngeenge a li a mono omunashilundu e li meni loshilando okwa li he mu denge nomamanya noku mu lombwele ta ti: “Inda konhele yoye opo uha nyateke vamwe.”
Jesus okwa li ha ungaunga novanashilundu monghedi imwe i lili. Ponhele yoku va taataa, okwa li ha kala a halelela oku va kwata noku va velula. — Mateus 8:3.
Ovawiliki vomalongelokalunga Oshijuda ova li va pitika eteyohombo ngeenge opa holoka eenghalo dilipi?
Mefelemudo lotete, ovawiliki vomalongelokalunga okwa li hava tu eemhata di na sha neteyohombo. Pomhito imwe, Ovafarisai vamwe ova li tava yeleke Jesus tava ti: “Osha wapala tuu omulumenhu ta henge po omukainhu waye omolwondjovo keshe?” — Mateus 19:3.
Omhango yaMoses oya li ya pitika omulumenhu a henge po omukainhu waye ngeenge ‘okwa mona sha muye shii.’ (Deuteronomion 24:1) Pefimbo laJesus, opa li eengudu mbali dovanhu odo da li hadi hongo omadiladilo Oshirabi oo a li taa kondjifafana nomhango oyo. Ongudu yaSammai oyo ya li hai konakona oinima noukeka, oya li ya yandja omatomheno e shii okuudiwa ko kutya ohombo oi na ashike okuteywa ngeenge umwe a ya momilele naumwe oo ehe fi kaume kaye kopahombo. Mepingafano naasho, ongudu yaHillel oya li ya popya kutya pamhango omulumenhu ota dulu okuhenga po omukulukadi waye ngeenge mohombo omwa holoka oupyakadi nonande inau kwata moiti. Ongudu oyo oya ti yo kutya omulumenhu ota dulu okuhenga po omukulukadi waye ngeenge okwa kala ina teleka nawa oikulya ile ngeenge omulumenhu okwa mono omukulukadi umwe muwa.
Ongahelipi Jesus a li a nyamukula epulo lOvafarisai? Okwa nyamukula a ti: “Ou ta henge po omukainhu waye oshinima shimwe shi he fi oluhaelo, ndele ta hombola umwe, oye ta haele.” — Mateus 19:6, 9.


text:
ETUKULWA 14
Nghee to dulu okuxumifa komesho ehafo moukwaneumbo weni
Oshike sha pumbiwa opo omushamane a ungaunge noukwaneumbo waye monghedi iwa?
Ongahelipi omukainhu ta dulu okuwanifa po oshinakuwanifwa shaye moukwaneumbo nomupondo?
Okukala omudali muwa osha kwatela mo shike?
Ongahelipi ounona tava dulu okuxumifa komesho ehafo moukwaneumbo?
1. Oshinima sha fimanenena shilipi tashi xumifa komesho ehafo loukwaneumbo?
JEHOVA KALUNGA okwa hala oukwaneumbo weni u kale wa hafa. Eendjovo daye, Ombibeli, otadi yandje ewiliko li na sha noshilyo keshe shoukwaneumbo, tadi yelifa onghandangala oyo Kalunga a hala oshilyo keshe shi dane. Ngeenge oilyo youkwaneumbo tai wanifa po oinakuwanifwa yayo metwokumwe nomayele aKalunga, oidjemo ohai kala ihafifa neenghono. Jesus okwa ti: “Ovanelao ovava tava udu eendjovo daKalunga ndee tave di diinine.” — Lukas 11:28.
2. Ehafo loukwaneumbo ole likolelela kokudimina kwetu shike?
2 Ehafo loukwaneumbo ole likolelela unene kokudimina kwetu kutya oukwaneumbo owa totwa po kuJehova, oo Jesus e mu ifana “Tate yetu.” (Mateus 6:9) Oukwaneumbo keshe kombada yedu ou li po omolwaTate yetu yomeulu, noku shii lela osho hashi hafifa omaukwaneumbo. (Ovaefeso 3:14, 15) Ombibeli otai hongo shike shi na sha nonghandangala yoshilyo keshe moukwaneumbo?
OUKWANEUMBO OWA TOTWA PO KU-KALUNGA
3. Ombibeli oya yelifa ngahelipi shi na sha nehovelo loukwaneumbo wovanhu, nomolwashike tu shii kutya osho tai popi oshoshili?
3 Jehova okwa shitile ovanhu votete, Adam naEva, ndele te va hombolifa va kale omushamane nomukulukadi. Okwa li e va tula meduparadisa liwa — oshikunino shaEden — ndele te va lombwele va dale ounona. Jehova okwa ti: “Dalafaneni nokuhapupala ndee yadifeni edu.” (Genesis 1:26-28; 2:18, 21-24) Osho kashi fi ashike ehokololo longaho ile ongano, molwaashi Jesus okwa li a ulika kutya osho Genesis ta popi shi na sha nokuhovela kwonghalamwenyo youkwaneumbo oshoshili. (Mateus 19:4, 5) Nonande ohatu shakeneke omaupyakadi mahapu, nonghalamwenyo kai li ngaashi Kalunga a li a lalakanena i kale, natu konakoneni kutya omolwashike omaukwaneumbo taa dulu okukala a hafa.
4. (a) Ongahelipi oshilyo keshe shoukwaneumbo tashi dulu okuxumifa komesho ehafo loukwaneumbo? (b) Omolwashike okukonakona onghalamwenyo yaJesus kwa fimanenena shi na sha nehafo loukwaneumbo?
4 Oshilyo keshe shoukwaneumbo otashi dulu okukwafela oukwaneumbo u kale wa hafa mokuhopaenena Kalunga mokuulikilafana ohole. (Ovaefeso 5:1, 2) Ndele ongahelipi hatu dulu okuhopaenena Kalunga oo itatu dulu okumona nandenande? Ohatu dulu okulihonga nghee Jehova ha katuka, molwaashi okwa tumine Omona waye oshiveli okudja meulu ndele te uya kombada yedu. (Johannes 1:14, 18) Eshi Omona oo Jesus Kristus a li kombada yedu, okwa hopaenena naanaa Xe womeulu, nomolwaasho okumona nokupwilikina kuye osha li ashike sha fa u li naJehova noto pwilikine kuYe. (Johannes 14:9) Onghee hano, okulihonga kombinga yohole oyo Jesus a ulika nokulandula oshihopaenenwa shaye, keshe umwe womufye ota dulu okukwafela oukwaneumbo u kale wa hafa.
OSHIHOPAENENWA KOVASHAMANE
5, 6. (a) Ongahelipi onghedi oyo Jesus ha ungaunga neongalo i li oshihopaenenwa kovashamane? (b) Oshike osho omunhu e na okuninga po opo a dule okudiminwa po omanyono?
5 Ombibeli otai ti kutya ovashamane ove na okuungaunga novakainhu vavo monghedi oyo Jesus ha ungaunga novahongwa vaye. Tala komayele aa Ombibeli taa ti: ‘Ovalumenhu, holeni ovakainhu veni ngaashi Kristus e hole eongalo, nokwe liyandja molwalo. Osho ngaha novalumenhu ve nokuhola ovakainhu vavo ngaashi omalutu avo vene; oye ou e hole omukainhu waye, oye oku lihole ye mwene. Osheshi kape na ou ha tondo ombelela yaye mwene, ndelenee ohe i palula nohe i tekula, ngaashi Kristus ha tekula eongalo laye.’ — Ovaefeso 5:23, 25-29.
6 Ohole yaJesus yokuhola eongalo lovahongwa vaye oya tulila po ovashamane oshihopaenena sha wanenena. Jesus “okwa li e va hole fiyo exulilo,” e va yambela omwenyo waye, nonande ova li inava wanenena. (Johannes 13:1; 15:13) Sha faafana, ovashamane otava ladipikwa taku ti: ‘Kaleni mu hole ovakainhu veni, nye inamu va ningila onyanya.’ (Ovakolossi 3:19, yelekanifa NW.) Oshike tashi ka kwafela omushamane a tule moilonga omayele oo, unene tuu ngeenge omafimbo amwe omukainhu waye oha dopa okukatuka pandunge? Oku na okudimbuluka kutya naye oha ningi omapuko nosho yo osho e na okuninga opo a diminwe po kuKalunga. Mbela oku na okuninga shike? Oku na okudimina po ovo tava nyono kuye, naasho osha kwatela mo omukainhu waye. Doshili, omukainhu oku na yo okukala ha dimine po. (Mateus 6:12, 14, 15) Mbela ou shii kutya omolwashike vamwe va popya kutya ohombo i na omupondo oyoyo i na ovanhu vavali hava diminafana po nehalo liwa?
7. Jesus okwa li e shii shike, nokwa tulila po ovashamane oshihopaenenwa shilipi?
7 Ovashamane ove na yo okudidilika kutya Jesus okwa li alushe ha yavelele ovahongwa vaye. Okwa li e shii omangabeko avo nosho yo eemhumbwe davo dopalutu. Pashihopaenenwa, eshi va li va loloka, okwe va lombwela a ti: “Ileni tu ke likaleleni koima kwe likalela, nye mu tulumukwe po kanini.” (Markus 6:30-32) Ovakainhu navo ova pumbwa eyavelelo lopandunge. Ombibeli otai va hokolola ve li ‘oiyuma inai pama,’ oyo ovashamane va lombwelwa ve i “fimaneke.” Omolwashike mbela? Omolwaashi aveshe ohava hafele ‘oshalinghenda yomwenyo.’ (1 Petrus 3:7) Ovashamane ove na okudimbuluka kutya okukala omudiinini oko haku ningifa omunhu a kale e na ondilo momesho aKalunga, ndele hamolwaashi e li omulumenhu ile omukainhu. — Epsalme 101:6.
8. (a) Ongahelipi omushamane ‘ou e hole omukainhu waye, e lihole ye mwene’? (b) Okukala “ombelela imwe” otashi ti shike komushamane nomukainhu waye?
8 Ombibeli otai ti kutya omushamane “ou e hole omukainhu waye, oye oku lihole ye mwene.” Osho osho shi na okukala ngaho, omolwaashi omulumenhu nomukainhu waye ‘kave fi vali vavali, ndelenee ombelela imwe,’ ngaashi Jesus e shi popya. (Mateus 19:6) Onghee hano, kave na okuya momilele kondje yohombo. (Omayeletumbulo 5:15-21; Ovaheberi 13:4) Osho otava dulu oku shi henuka ngeenge ova kala tave liwanifile po eemhumbwe davo nokuhelihola mwene. (1 Ovakorinto 7:3-5) Edimbulukifo lididilikwedi ololo kutya: ‘Kape na ou ha tondo ombelela yaye mwene, ndelenee ohe i palula nohe i tekula.’ Ovashamane ova pumbwa okukala ve hole ovakainhu vavo ngaashi ve lihole vo vene nove na okudimbulukwa kutya ove na okulihokolola komutwe wavo, Jesus Kristus. — Ovaefeso 5:29; 1 Ovakorinto 11:3.
9. Oukwatya ulipi waJesus wa tumbulwa mOvafilippi 1:8, nomolwashike ovashamane ve na okuulikila ovakainhu vavo oukwatya wa tya ngaho?
9 Omuyapostoli Paulus okwa popya shi na sha “nohole yokomwenyo yaKristus Jesus.” (Ovafilippi 1:8) Ohole yaJesus oya li oukwatya hau tulumukifa, oo wa li uhokwifa kovakainhu ovo va li va ninga ovahongwa vaye. (Johannes 20:1, 11-13, 16) Ovakainhu va hombolwa navo ova hala okuulikilwa ohole tai di komutima kovashamane vavo.
OSHIHOPAENENWA KOVAKAINHU
10. Jesus okwa tulila po ovakainhu oshihopaenenwa shilipi?
10 Oukwaneumbo ou li ehangano, nopo li longe noupu, ola pumbwa omutwe. Nokuli naJesus oku na Oo e na okudulika kuye e li Omutwe waye. ‘Omutwe waKristus oKalunga,’ ngaashi ashike ‘omutwe womukainhu omulumenhu.’ (1 Ovakorinto 11:3) Okudulika kwaJesus koukwamutwe waKalunga oku li oshihopaenenwa shiwa, molwaashi atusheni otu na omutwe oo tu na okudulika kuo.
11. Oikala ilipi omukainhu e na okukala e na shi na sha nomushamane waye, noshike tashi dulu okweetifwa kelihumbato lomukainhu?
11 Ovalumenhu inava wanenena ohava ningi omapuko, nohaalushe hava endifa nawa oinima ve li omitwe domaukwaneumbo. Molwaashi osho shi li ngaho, omukainhu oku na okuninga po shike? Ke na okudina osho omulumenhu waye ta ningi ile a kendabale oye a kale omutwe weumbo. Omukainhu oku na okudimbulukwa kutya osho sha fimana momesho aKalunga osho omhepo yombili noyelimweneneno. (1 Petrus 3:4) Mokuulika oikala ya tya ngaho, ota ka mona shipu okudulika omolwetilokalunga, nokuli nomeenghalo didjuu. Natango, Ombibeli otai ti: “Omukainhu na fimaneke omulumenhu waye.” (Ovaefeso 5:33) Ndele ongahelipi ngeenge omushamane ina tambula ko Kristus e li Omutwe waye? Ombibeli otai ladipike ovakainhu tai ti: ‘Dulikeni kovalumenhu veni, opo naavo yo inava dulika kondjovo, va findwe keenghedi dovakainhu nande eendjovo kadi po. Eshi ve wete, nhumbi hamu ende moukoshoki nonefimaneko linene.’ — 1 Petrus 3:1, 2, yelekanifa NW.
12. Omolwashike sha yuka komukainhu okupopya omaetepo aye nefimaneko?
12 Kutya nee omulumenhu waye oku li omwiitaveli ile hasho, itashi ti kutya omukainhu ke na efimaneko ngeenge ta ningi omaetepo aye nelungi, oo a yooloka ko kwaao omulumenhu waye. Etaleko laye otashi dulika li kale li li mondjila, noukwaneumbo aushe otau dulu okumona ouwa ngeenge omushamane okwa pwilikine kuye. Nonande Abraham ka li a dimina eshi omukainhu waye, Sara, a li a eta po eetepo tali longo opo ku kandulwe po oupyakadi wonhumba moukwaneumbo wavo, Kalunga okwa li a lombwela Abraham a ti: “Pwilikina Sara muashishe.” (Genesis 21:9-12) Doshili, ngeenge omulumenhu okwa ningi etokolo olo li he li omhinge nomhango yaKalunga, omukainhu waye oha dulika mokuyambidida etokolo olo. — Oilonga 5:29; Ovaefeso 5:24.
13. (a) Titus 2:4, 5 ota ladipike ovakainhu va hombolwa va ninge shike? (b) Ombibeli otai ti shike shi na sha nokutopoka nosho yo okuhengafana?
13 Omukainhu ota dulu okuninga oinima ihapu mokuwanifa po oshinakuwanifwa shaye moukwaneumbo. Pashihopaenenwa, Ombibeli otai popi kutya ovakainhu va hombolwa ove na “[okuhola] ovalumenhu vavo nokuhola ovana vavo, ndele va kale ve neenghedi diwa novakoshoki ve shii kutekula omaumbo avo, ve nomwenyo muwa, ndee tava dulika kovalumenhu vavo vene.” (Titus 2:4, 5) Omukainhu oo e li omudalakadi ota ka kala e holike nokufimanekwa alushe koilyo youkwaneumbo wavo. (Omayeletumbulo 31:10, 28) Ndele molwaashi ohombo oya hanganifa ovanhu inava wanenena, otashi dulika pa holoke eenghalo da kwata moiti odo tadi dulu okutwala mokutopoka ile mokuhengafana. Ombibeli oya pitika etopoko she likolelela keenghalo donhumba. Ndele etopoko kali na okutalwa ko li li oshinima shongaho, omolwaashi Ombibeli otai yandje omayele taa ti: “Omukainhu ke na okufiya po omulumenhu waye; . . . nomulumenhu ke na okufiya po omukainhu waye.” (1 Ovakorinto 7:10, 11, NW) Ndele ongeenge ashike umwe womookaume kopahombo a ya moluhaelo tapa kala pe na etomheno lopamishangwa lokuhengafana. — Mateus 19:9.
OSHIHOPAENENWA SHA WANENENA KOVADALI
14. Jesus okwa li a ungaunga ngahelipi nounona, nounona ova pumbwa shike kovadali vavo?
14 Jesus okwa tulila po ovadali oshihopaenenwa sha wanenena monghedi oyo a ungaunga nounona. Eshi vamwe va li tava kendabala okukelela ounona ve he uye kuye, Jesus okwa ti: “Efeni ounona ve uye kuame nye inamu va kelela ko.” Ombibeli otai ti kutya okwe va “ukata momake aye, ndele okwe va nangeka noupuna nokutenheka omake aye kuvo.” (Markus 10:13-16) Molwaashi Jesus okwa li a longifa efimbo okukala nounona, mbela naave ku na okuninga sha faafana shi na sha novanamati novanakadona voye? Inava pumbwa ashike okukaliwa navo okafimbo kanini, ndele ova pumbwa okukaliwa navo efimbo lihapu. Owa pumbwa okulongifa efimbo oku va honga, molwaashi osho osho Jehova a lombwela ovadali va ninge. — Deuteronomion 6:4-9.
15. Ovadali otava dulu okuninga po shike opo va amene ovana vavo?
15 Eshi ounyuni ou tau naipala neenghono, ounona ova pumbwa ovadali ovo tave ke va amena kovanhu ovo va hala oku va etela oshiponga, ngaashi ovalongifi vounona pamilele. Tala kunghee Jesus a li a amena ovahongwa vaye, ovo a li a ifana pahole “ovamwange.” Eshi Jesus kwa li a kwatwa nokwa li e li poku ka dipawa, okwa li a pangela omhangela opo ovahongwa vaye va ye onhapo. (Johannes 13:33; 18:7-9) U li omudali, owa pumbwa okukala wa lungama molwaashi Ondiaboli otai kendabala okweetela ounona voye oshiponga. Owa pumbwa oku va londwela komesho yefimbo. * (1 Petrus 5:8) Ova pumbwa eameno lopalutu, lopamhepo nosho yo lopaenghedi shi dulife nale.
16. Ovadali otava dulu okulihonga shike monghedi oyo Jesus a ungaunga nokuhawanenena kwovahongwa vaye?
16 Moufiku oo wa tetekela okufya kwaJesus, ovahongwa vaye ova li tava tu eemhata shi na sha naao munene mokati kavo. Ponhele yoku va handukila, Jesus okwa twikila oku va kumaida pahole neendjovo noku va honga okupitila moshihopaenenwa. (Lukas 22:24-27; Johannes 13:3-8) Ngeenge ou li omudali, mbela ou wete nghee to dulu okulandula oshihopaenenwa shaJesus monghedi omo ho pukulula ovana voye? Doshili, ova pumbwa outekuduliko, ndele ou na okuyandjwa “nondjele,” ndele hanehandu nandenande. Ku na okupopya eendjovo inadi diladilwa nawa, ‘tadi tu ngaashi eongamukonda.’ (Jeremia 30:11; Omayeletumbulo 12:18) Outekuduliko ou na okuyandjwa monghedi oyo okaana koye konima yefimbo taka ka mona kutya owa li wa pumbiwa shili. — Ovaefeso 6:4; Ovaheberi 12:9-11.
OSHIHOPAENENWA KOUNONA
17. Omeenghedi dilipi Jesus a tulila po ounona oshihopaenenwa sha wanenena?
17 Mbela ounona otava dulu okulihonga sha kuJesus? Heeno, otava dulu. Jesus okwa ulika nghee ounona ve na okudulika kovadali vavo okupitila moshihopaenenwa shaye. Okwa ti: “Ndelenee osho Tate e shi . . . longa nge, osho ashike handi shi tongo.” Okwa weda ko yo a ti: “Ohandi longo ashishe eshi she mu wapalela.” (Johannes 8:28, 29) Jesus okwa li ha dulika kuXe womeulu, nOmbibeli otai lombwele ounona va dulike kovadali vavo. (Ovaefeso 6:1-3) Nonande Jesus okwa li okaana ka wanenena, okwa li ha dulika kovadali vaye vopanhu, Josef naMaria, ovo va li inava wanenena. Nope he na omalimbililo, osho osha li sha xumifa komesho ehafo loshilyo keshe shoukwaneumbo wooJesus. — Lukas 2:4, 5, 51, 52.
18. Omolwashike Jesus kwa li alushe ha dulika kuXe womeulu, nolyelye ha kala a hafa ngeenge ounona tava dulika kovadali vavo kunena?
18 Mbela ounona ove wete nghee tava dulu okuhopaenena Jesus ndele tava hafifa ovadali vavo? Oshoshili kutya ounona otashi dulika omafimbo amwe va mone shidjuu okudulika kovadali vavo, ndele Kalunga okwa hala ounona va kale hava dulika kovadali vavo. (Omayeletumbulo 1:8; 6:20) Jesus okwa kala alushe ha dulika kuXe womeulu, nokuli naashi a li meenghalo didjuu. Oshikando shimwe, eshi Kalunga a li a hala Jesus a ninge oshinima osho shidjuu neenghono, Jesus okwa ti: “Kufe nge eholo eli,” sha hala okutya, oshiteelelwa shonhumba. Ndele nande ongaho, Jesus okwa li a ninga osho Kalunga a li e mu pula, molwaashi okwa li a dimina kutya Xe oku shii osho sha denga mbada kuye okuninga. (Lukas 22:42) Mokulihonga okudulika, ounona otava ka hafifa neenghono ovadali vavo nosho yo Xe yavo womeulu. * — Omayeletumbulo 23:22-25.
19. (a) Satana oha yeleke ngahelipi ounona? (b) Elihumbato lii lounona otali dulu okukuma ngahelipi ovadali?
19 Ondiaboli oya li ya yeleka Jesus, nohatu dulu okukala noushili kutya otai ka yeleka yo ounona va ninge omapuko. (Mateus 4:1-10) Satana Ondiaboli oha longifa omafininiko oomakula, oo taa dulu okukala madjuu okukondjifwa. Hano inashi fimanenena tuu opo ounona va henuke okweendafana novalongi vowii! (1 Ovakorinto 15:33) Omonakadona waJakob, Dina, okwa li ha endafana naavo va li ihava longele Jehova, naasho osha li sha etifa oupyakadi muhapu. (Genesis 34:1, 2) Diladila shi na sha nanghee oukwaneumbo tau dulu okukala wa yahamekwa ngeenge oshilyo shimwe shao sha i moluhaelo! — Omayeletumbulo 17:21, 25.
OSHINIMA SHA FIMANENENA OSHO TASHI XUMIFA KOMESHO EHAFO LOUKWANEUMBO
20. Opo oukwaneumbo u kale u na ehafo, oshilyo keshe oshi na okuninga po shike?
20 Omaupyakadi oukwaneumbo ohaa kala mapu okuungaungwa nao ngeenge omayele Ombibeli taa tulwa moilonga. Doshili, okutula moilonga omayele a tya ngaho osho oshinima sha fimanenena osho tashi xumifa komesho ehafo loukwaneumbo. Onghee hano, ovashamane, kaleni mu hole ovakainhu veni, nokuungaunga navo ngaashi Jesus ha ungaunga neongalo laye. Ovakainhu, dulikeni koukwamutwe wovashamane veni, nokulandula oshihopaenenwa shomukainhu muwa oo a hokololwa mOmayeletumbulo 31:10-31. Ovadali, deuleni ovana veni. (Omayeletumbulo 22:6) Ooxe, ‘pangeleni nawa omaumbo eni.’ (1 Timoteus 3:4, 5; 5:8) Nanye ounona, dulikeni kovadali veni. (Ovakolossi 3:20) Kape na oo a wanenena moukwaneumbo, molwaashi aveshe ohava ningi omapuko. Onghee hano, kaleni ovalininipiki, hamu diminafana po.
21. Etimaumbwile likumwifi lilipi tu na, nongahelipi hatu dulu okukala twa hafa moukwaneumbo paife?
21 Doshili, Ombibeli oi na omayele nosho yo omalombwelo mahapu a fimana e na sha noukwaneumbo. Kakele kaasho, otai tu hongo shi na sha nounyuni mupe waKalunga nosho yo eduparadisa olo tali ka kala li yadi ovanhu va hafa tava longele Jehova. (Ehololo 21:3, 4) Kali fi tuu etimaumbwile likumwifa! Nokuli nopaife, ohatu dulu okukala twa hafa moukwaneumbo mokutula moilonga omalombwelo aKalunga oo taa hangwa mEendjovo daye, Ombibeli.
^ okat. 15 Ekwafo li na sha nokukwafela ounona otali hangwa metukulwa 32 lembo Learn From the Great Teacher, la nyanyangidwa kEendombwedi daJehova.
^ okat. 18 Ongeenge ashike omudali ta pula okaana ka teye omhango yaKalunga tashi ka kala sha yuka kokaana okuhadulika komudali. — Oilonga 5:29.
Lihonga shihapu
Elongelokalunga lOukwaneumbo oshike?
Lihonga nghee elongekido olo tali dulu oku ku kwafela u ehene popepi naKalunga nou pameke ekwatafano loukwaneumbo weni.


text:
‘Kaleni oupafi, mu shiive okwiindila’
“Kaleni hano [hamu diladila pandunge nokukala oupafi, NW] mu shiive okwiindila.” — 1 PET. 4:7.
1, 2. (a) Omolwashike sha fimanenena ‘okukala oupafi opo tu shiive okwiindila’? (b) Omapulo elipi twa pumbwa okulipula shi na sha nokwiilikana?
OMUNAILONGA umwe oo a li ha longo oufiku okwa ti: “Efimbo olo hali kala lidjuu neenghono okukala oupafi okeengulasha.” Ovanailonga vahapu ovo hava longo oufiku kashiimba navo otava dimine oshinima osho. Ovakriste vokunena navo ova taalela eshongo la faafana molwaashi exulilo longhalelo yoinima yaSatana youkolokoshi ola ehena popepi. Oufiku owa twa keengulasha oku shi popya pafaneko. (Rom. 13:12) Itashi ka kala tuu sha nyika oshiponga okukwatwa keemhofi efimbo eli! Nomolwaasho, otwa pumbwa okukala hatu ‘diladila pandunge nokukala oupafi tu shiive okwiindila’ ngaashi Omishangwa tadi tu ladipike. — 1 Pet. 4:7.
2 Molwaashi otu li momafiku axuuninwa elela, otwa pumbwa okulipula kutya: ‘Mbela ohandi kala ngoo ndi li oupafi ngeenge tashi uya pokwiilikana? Mbela omailikano ange okwa yoolokafana nohandi ilikana pandjikilile? Ohandi ilikanene ngoo vamwe, ile ohandi kala ashike handi yandje elitulemo keemhumbwe nokoinima yopaumwene? Ongahelipi eilikano la fimana ngeenge tashi uya poku ka xupifwa?’
SHI NINGENI NOMAILIKANO AESHE
3. Tumbula eenghedi omo tu na okwiilikana.
3 Eshi omuyapostoli Paulus a shangela Ovaefeso, okwa popya shi na sha ‘nomailikano aeshe.’ (Ef. 6:18) Ngeenge hatu ilikana Jehova, luhapu ohatu mu pula e tu wanifile po eemhumbwe detu noku tu kwafele tu ungaunge nomupondo nomashongo etu. “Omuudi womailikano” oha nyamukula pahole omailikano etu a tya ngaho. (Eps. 65:3) Ndelenee katu na ashike okukala hatu ilikana shi na sha neemhumbwe detu. Otwa pumbwa yo okukala hatu tange Jehova, hatu mu pandula noku mu indila twa mana mo.
4. Omolwashike tu na okukala hatu tange Jehova lwoikando momailikano etu?
4 Otu na omatomheno mahapu okutanga Jehova ngeenge hatu ilikana. Pashihopaenenwa, ohatu dulu oku mu tanga ‘omolwoikumwifilonga yaye neenghonopangelo daye dinene.’ (Lesha Epsalme 150:1-6.) Eevelishe 6 dEpsalme 150 ode tu ladipika lwoikando 13 kutya natu tange Jehova. Omolwetilofimaneko lokutila Kalunga, omupsalme umwe okwa imba ta ti: “Keshe efiku ohandi ku tange omapa a-7 molweemhangela doye da yuka.” (Eps. 119:164) Jehova okwa wana lela okutangwa. Onghee hano, otwa wana oku mu tanga momailikano etu ‘keshe efiku lwomapa-7,’ sha hala kutya, lwoikando.
5. Okukala hatu pandula Kalunga momailikano otaku tu kwafele ngahelipi?
5 Osha fimana yo okukala hatu pandula momailikano. Paulus okwa li a ladipika Ovakriste vokuFilippi a ti: “Kaleni mu he na nande oshisho shasha, ndelenee oufyoona weni u shiivifileni Kalunga momailikano nomomaindilo pamwe nomapandulo.” (Fil. 4:6) Ngeenge otwa kala hatu pandula Jehova tashi di komutima, otashi ke tu amena tuha kale noikala ya fa younyuni ou. Ovanhu vahapu, unene tuu momafiku aa axuuninwa, kave ‘nolupandu.’ (2 Tim. 3:1, 2) Oikala ya tya ngaho oi li apeshe mounyuni. Ngeenge inatu lungama, nafye ohatu dulu okukulika oikala ya tya ngaho. Ngeenge otwa kala hatu pandula Kalunga momailikano etu, otashi ke tu kwafela tu kale twa wanenwa notuha kale noikala ‘yokungongota shi na sha noipewa’ ile oinima oyo tu na monghalamwenyo. (Jud. 16) Navali, ngeenge omitwe domaukwaneumbo ohadi pandula Kalunga eshi tadi ilikana pamwe nomaukwaneumbo ado, otadi kwafele oilyo youkwaneumbo nayo i kale i na olupandu.
6, 7. Okwiindila otashi ti shike, noshike hatu dulu okwiindila Jehova?
6 Okwiindila otashi ti okwiilikana wa mana mo to holola omaliudo oye omoule. Opeemhito dilipi hatu kala twa pumbwa okwiindila Jehova? Ohatu dulu okuninga ngaho ngeenge hatu hepekwa ile tu na oudu woshinamenena. Oshi shii okuudiwa ko ngeenge hatu indile Kalunga e tu kwafele peemhito da tya ngaho. Ndele mbela odo odo ashike eemhito dokwiindila Jehova?
7 Diladila koshihopaenenwa sheilikano laJesus. Didilika osho a ti kombinga yedina laKalunga, Ouhamba waYe nosho yo ehalo laYe. (Lesha Mateus 6:9, 10.) Kunena oukolokoshi owa lunda pombada, nomapangelo opanhu otaa nyengwa okuwanifila po ovanhu nokuli neemhumbwe davo da fimana. Nomolwaasho, osha yeleka okukala hatu ilikana opo edina laTate yetu womeulu li yapulwe nOuhamba waye u uye u xulife po epangelo laSatana nopo ehalo laye li wanifwe kombada yedu ngaashi yo meulu. Onghee hano, natu kaleni oupafi nokukwatela mo momailikano etu oinima aishe oyo twa dja nokutumbula.
‘TWIKILENI OKWIILIKANA’
8, 9. Omolwashike tuhe na okutokola Petrus novayapostoli vakwao eshi va li va kofa moshikunino shaGetsemane?
8 Nonande omuyapostoli Petrus okwa li a ladipika Ovakriste va ‘kale oupufi va shiive okwiindila,’ pomhito imwe okwa li a dopa okuninga ngaho. Okwa li umwe womovahongwa ovo va li va kofa eshi Jesus a li ta ilikana moshikunino shaGetsemane. Nokuli nokonima eshi Jesus e va lombwela va ‘kale oupafi, vo va [twikile okwiilikana, NW],’ ova twikila ashike okukofa. — Lesha Mateus 26:40-45.
9 Ndelenee ponhele yokutokola nonyanya Petrus nosho yo ovayapostoli vakwao eshi inava dula okukala oupafi, otu na okudimbuluka kutya ova kala ve lipyakidila neenghono momukokomoko wefiku olo nomolwaasho ova li va loloka neenghono. Fiku olo ova li ve lipyakidila nokulongekida Opaasa nove i dana konguloshi. Konima yaasho, Jesus okwa li a dika po Ouvalelo wOmwene, opo ovahongwa vaye va kale ve shii nghee Edimbuluko lefyo laye li na okukala hali ningwa. (1 Kor. 11:23-25) Eshi va mana, ova ‘imba eimbilo lepandulo, ndele tava i kOmhunda yeemono,’ va enda oshinano shonhumba va pita momapandavanda aJerusalem. (Mat. 26:30, 36) Eshi va fika oko, otashi dulika sha li sha yuka nale keengulasha. Nafye ngeno omo twa li moshikunino shaGetsemane onguloshi oyo, otashi dulika nafye ngeno twa kofa. Ashike Jesus ka li a kembaula ovayapostoli vaye ovo va li va loloka, ndele okwa dimina nolukeno a ti kutya, “omhepo oya hala, ndele ombelela i noungone.”
10, 11. (a) Oshilihongomwa shilipi Petrus e lihonga moshiningwanima shomoshikunino shaGetsemane? (b) Oshike we lihonga moshimoniwa shaPetrus?
10 Petrus okwa li e lihonga oshilihongomwa moshiningwanima shomoshikunino shaGetsemane, osho kutya osha fimanenena okukala oupafi. Jesus okwa hangwa e va londwela a ti: “Oufiku ou wonena onye amushe otamu lidimbike nge.” Pomhito oyo Petrus okwa ti: “Nande aveshe nave ku lidimbike, haame handi ku lidimbike nande fiku limwe.” Opo nee Jesus okwa lombwela Petrus kutya ote ke mu lidimbika lutatu. Petrus okwa popya vali nomufindo ta ti: “Nande ondi fye naave, itandi ku lidimbike nande.” (Mat. 26:31-35) Ndele Petrus okwe ke lidimbika Jesus, ngaashi naanaa Jesus a tongele. Eshi Petrus e ke shi didilika kutya okwe lidimbika Jesus, okwa “lila nokulililila.” — Luk. 22:60-62.
11 Nopehe nomalimbililo, Petrus okwe lihonga oshilihongomwa moshimoniwa osho, na lwanima okwa ka efa po oikala yokukala e lineekela muye mwene. Okwa ka pondola molwaashi okwa kala ha ilikana. Eshi shididilikwedi oshosho kutya Petrus oye e tu ladipika tu ‘kale oupafi tu shiive okwiindila.’ Mbela ohatu dulika ngoo komayele oo a nwefwa mo? Ohatu “indile” ngoo alushe, hatu ulike kutya otwe lineekela Jehova? (Eps. 85:9) Natu dimbulukeni yo omayele omuyapostoli Paulus oo taa ti: “Ou e lishii e li ofika, na lungame a ha wile po.” — 1 Kor. 10:12.
OMAILIKANO A-NEHEMIA OKWA LI A NYAMUKULWA
12. Nehemia okwe tu tulila po oshihopaenenwa shiwa shilipi?
12 Nehemia oo a li omupindili wohamba yaPersia, Artasasta, mefelemudo eti-5 K.O.P, okwe tu tulila po oshihopaenenwa shiwa ngeenge tashi uya pokwiilikana twa mana mo. Oule womafiku, okwa kala te ‘lidilike nokwiindila kuKalunga’ omolwOvajuda vomuJerusalem ovo va li monghalo i etifa onghenda. (Neh. 1:4) Eshi Artasasta e mu pula kutya omolwashike ta monika a nyika oluhodi, okwa “indila Kalunga komeulu” divadiva. (Neh. 2:2-4) Oshidjemo? Jehova okwa nyamukula omailikano aye nokwa yukifa oinima omolwoshiwana shaYe. (Neh. 2:5, 6) Osho kasha li tuu sha pameka eitavelo laNehemia!
13, 14. Oshike tu na okuninga opo tu kale tu neitavelo la pama nokufinda eenghendabala daSatana doku tu teya omukumo?
13 Okukala hatu ilikana pandjikilile ngaashi Nehemia otashi ke tu kwafela tu kale neitavelo la pama. Satana ke nonghenda, naluhapu ohe tu ponokele unene tuu ngeenge twa nghundipala. Pashihopaenenwa, ngeenge hatu vele ile twa polimana, ohatu kala tu udite kutya osho hatu longo moukalele omwedi keshe itashi ti sha lela kuKalunga. Vamwe otashi dulika tu kale tu na eliudo tali tu nyenyetele omolwoinima yonhumba oyo twa ningile monakudiwa. Peemhito da tya ngaho, Satana oha kendabala oku tu ningifa tu kale tu udite twa fa tuhe noshilonga kuJehova. Mokweefa a kale ta longo nomaliudo etu momukalo oo, ohashi nghundipaleke eitavelo letu. Ndele ngeenge otwa ‘kala tu li oupafi nokwiindila,’ ohatu ka kala neitavelo la pama. “Oshikelelifo sheitavelo” otashi ke tu kwafela tu “dule okudima po nasho oikuti yomunawii ya xwama omundilo.” — Ef. 6:16.
14 Ngeenge otu ‘li oupafi nohatu indile,’ nande otu hangwe komayeleko eitavelo ombadilila, itatu ke liyandja kuo. Ngeenge hatu yelekwa ile twa taalela omashongo, natu dimbuluke oshihopaenenwa shaNehemia nokwiilikana kuKalunga nopehe na okwoongaonga. Ohatu ka dula ashike okulididimikila omayeleko nomashongo kekwafo laJehova.
KALA HO ILIKANENE VAMWE
15. Omapulo elipi hatu dulu okulipula shi na sha nokwiilikanena vamwe?
15 Jesus okwa li a ilikanena Petrus opo a kale e neitavelo la pama. (Luk. 22:32) Omukriste womefelemudo lotete wedina Epafras okwa li a hopaenena Jesus mokwiilikanena ovamwaxe vomuKolossi. Paulus okwa lombwela Ovakolossi ta ti: “Oye ou he mu kondjele alushe momailikano aye, opo mu kale mwa fikama mwa wana nomwa pama mehalo alishe laKalunga.” (Kol. 4:12) Nafye ohatu dulu okulipula kutya: ‘Ohandi ilikanene ngoo ovamwatate mounyuni aushe nda mana mo? Olungapi handi kwatele momailikano ange ovaitaveli vakwetu ovo tava mono oixuna omolwoiponga yopaushitwe? Onde lixula naini okwiilikanena ovamwatate ovo ve na oinakuwanifwa ya kwata moiti mehangano laJehova? Ohandi ilikanene ngoo oilyo yeongalo letu oyo ya taalela omashongo?’
16. Mbela otashi ti sha ngoo lela okwiilikanena vamwe? Shi yelifa.
16 Otashi ti sha lela okukala hatu ilikanene vamwe kuJehova Kalunga. (Lesha 2 Ovakorinto 1:11.) Ngeenge ovapiya vaJehova vahapu tava ilikanene vamwe lwoikando, itashi ti kutya Jehova ota ka kala e udite a fininikwa a nyamukule omailikano etu, ndele oha kaleke momadiladilo okunakonasha kwetu eshi te a nyamukula. Onghee hano, otu na oku shi tala ko shi li oufembanganda munene okwiilikanena vamwe noku li oshinima sha fimanenena. Ngaashi Epafras, otu na okuulika kutya otu hole shili ovamwatate tashi di komutima notu na ko nasha navo shili mokukala hatu va ilikanene twa mana mo. Naasho otashi ke tu hafifa, molwaashi “okuyandja oku nelao komesho yokutambula.” — Oil. 20:35.
“EXUPIFO LETU OLI LI POPEPI”
17, 18. ‘Okukala oupafi tu shiive okwiindila’ otaku tu kwafele ngahelipi?
17 Fimbo Paulus ina tya kutya “oufiku [owa] fika keengula, omutenya ou li popepi,” okwa tetekela neendjovo edi: “Efimbo eli eshi mu li shii, nokutya, otundi oya fika mu penduke mo meemhofi; osheshi exupifo letu oli li popepi nafye paife, li dule lefiku olo twa hovela okwiitavela.” (Rom. 13:11, 12) Ounyuni mupe waKalunga wa udanekwa nosho yo exupifo letu oi li popepi shi dulife nale. Inatu kofeni pamhepo, nokatu na okweefa omalipyakidilo omounyuni ou e tu kwate omboko noku tu imba tu kale hatu ilikana kuJehova paumwene. Ponhele yaasho, otu na ‘okukala oupafi tu shiive okwiindila.’ Osho otashi ke tu kwafela tu kale “moweenda uyapuki nometilokalunga” fimbo twa teelela efiku laJehova. (2 Pet. 3:11, 12) Kungaho, onghedi yetu yokukalamwenyo otai ka ulika kutya otu li oupafi pamhepo nonokutya otwa itavela shili kutya ounyuni ou woukolokoshi ou li pokuxula po. Onghee hano, natu ‘ilikaneni tuhe nedimbuko.’ (1 Tes. 5:17) Natu hopaeneneni yo Jesus mokukala hatu kongo eemhito dokwiilikana paumwene. Ngeenge otwa kala hatu ilikana paumwene kuJehova efimbo la wana, ohatu ka ehena popepi elela naye. (Jak. 4:7, 8) Osho kashi li tuu enangekonoupuna likumwifi!
18 Omishangwa oda popya shi na sha naJesus da ti: “Oye a yandja pomafiku aye omombelela omayambo omaindilo nomailikano nokukuwa pombada nomahodi kuou ta dulu oku mu xupifa mefyo, nokwa udika omolwetilokalunga.” (Heb. 5:7) Jesus okwa li ha indile nokwiilikana, naasho oshe mu kwafela a kanyatele oudiinini waye kuKalunga fiyo okefyo. Oshidjemo, Jehova okwe ke mu nyumunina omwenyo womeulu ihau fi. Nafye ohatu dulu okukala ovadiinini kuTate yetu womeulu kashi na nee mbudi kutya ohatu ka hangwa komayeleko ile komashongo a tya ngahelipi konahiya. Ngeenge otwa kala tu ‘li oupafi tu shiive okwiindila,’ ohatu ka mona ondjabi yomwenyo waalushe.


text:
ETUKULWA 1
‘Ota popi natango nande okwa fya’
1. Oshike sha li sha imba oukwaneumbo waAdam naEva uye moshikunino shaEden, noshike osho Abel a li a halelela?
ABEL okwa li ta tale oufita weedi daye odo da li da napa nawa kombinga yokeemhunda. Opo nee otashi dulika a li a tala kokule kanini nokwa li a mona ko sha tashi taima. Okwa li e shii kutya oku na omaongamukonda a xwama omundilo taa tanauka nopehe na olufuwo a kelela ondjila yokuya moshikunino shaEden. Ovadali vaye omo va li nale moshikunino osho, ashike paife kava li vali tava dulu okuya mo ile ovana vavo. Kala nee wa fa u wete eexwiki daAbel tadi linyengifwa komhepo eshi ta tanauka a tale pombada ta diladila kombinga yOmushiti waye. Mbela ongaba oyo i li pokati kaKalunga novanhu oi na ngoo fiku i ka dje po? Abel okwa li a halelela i dje po.
2-4. Omeityo lilipi Abel ta popi nafye kunena?
2 Abel ota popi naave kunena. Mbela ou mu udite? Otashi dulika u tye oshinima sha tya ngaho itashi shiiva. Kakele kaasho, omonamati omutivali waAdam oo okwa fya nale pa pita omido dihapu. Okwa ninga po nale ondwi yedu, molwaashi medu okwa kala mo oule womido 6 000 lwaapo. Shi na sha noonakufya, Ombibeli otai hongo kutya “inava shiiva nande sha.” (Omuud. 9:5, 10) MOmbibeli ka mu na nande osha sha popiwa kuAbel. Ndele mbela ongahelipi ta dulu okupopya nafye?
3 Omuyapostoli Paulus okwa li a nwefwa mo a popye shi na sha naAbel a ti: ‘Meitavelo tuu olo, ota popi natango nande okwa fya.’ (Lesha Ovaheberi 11:4.) Abel ota popi nafye okupitila mushike? Okupitila meitavelo. Abel oye omunhu wotete oo a li e na eitavelo la kola. Molwaashi okwa li a ulika eitavelo monghedi ya tongomana, oshihopaenenwa shaye otashi longo nohatu dulu oku shi landula kunena. Ngeenge otwa hopaenene eitavelo laye, kungaho otwa fa tu mu udite ta popi nafye.
4 Oshike hatu lihongo kombinga yaAbel nosho yo eitavelo laye ngeenge Ombibeli oya popya ashike kanini kombinga yaye? Natu ke shi taleni.
Okwa li ko lwopehovelo lounyuni
5. Eendjovo odo Jesus a popya shi na sha naAbel kutya okwa li ko kehovelo lounyuni oda hala okutya shike? (Tala yo eshangelo lopedu.)
5 Abel okwa li a dalwa okudja eshi omunhu wotete opo a li a shitwa. Lwanima Jesus okwa popya kombinga yaAbel kutya okwa li ko ‘kehovelo lounyuni.’ (Lesha Lukas 11:50, 51.) Eshi Jesus a popya ounyuni okwa li ta popi kombinga yovanhu ovo ve na eteelelo lokukulilwa moulunde. Nonande Abel okwa li omutine mokushitwa kwovanhu, Kalunga okwa li e mu tala ko e li omunhu wotete oo a wana okukulilwa. * Osha yela kutya Abel ka li a kulila povanhu ve na enwefe mo liwa.
6. Ovadali vaAbel ova li va tya ngahelipi?
6 Ovanhu ova li va taalela eenghalo dinyikifa oluhodi okudja ashike lwopehovelo lounyuni. Ovadali vaAbel, Adam naEva, otashi dulika va li ve na ondjelo iwa nondjungu. Ashike ova li va ninga epuko la kwata moiti monghalamwenyo yavo. Ova li va wanenena nova li ve na etimaumbwile lokukala nomwenyo fiyo alushe. Opo nee ova li va tukulila Jehova Kalunga oshibofa nova li va tewa mo moshikunino shaEden, osho sha li eduparadisa. Molwaashi ova li va pitifa komesho omahalo avo vene, nokava li nokuli ve na ko nasha neemhumbwe doludalo lavo, ova li va kanifa ewaneneno nomwenyo waalushe. — Gen. 2:15–3:24.
7, 8. Eva okwa li a popya shike eshi Kain a dalwa, notashi dulika a li te lipula nashike?
7 Onghalamwenyo oya li idjuu kuAdam naEva eshi va li vehe li vali moshikunino. Ndele eshi va dala okaana kavo koshiveli, ove ka luka Kain, ile “Oshinima sha likolwa,” na Eva okwa ti: “Ame nde limonena omulumenhu kekwafo lOmwene.” Eendjovo daye otadi ulike kutya otashi dulika a li e na momadiladilo eudaneko olo Jehova a ninga moshikunino, eshi a xunganeka kutya momukainhu wonhumba otamu ka dja ‘oludalo’ olo fiku limwe tali ka hanauna po omunawii oo a li a pukifa Adam naEva. (Gen. 3:15; 4:1) Mbela Eva okwa li ta diladila kutya oye omukainhu oo a popiwa mexunganeko olo nonokutya Kain oye ‘oludalo’ la udanekwa?
8 Ngeenge osho a li ta diladila ngaho, okwa li a puka filufilu. Kakele kaasho, ngeenge vo naAdam ova li hava lombwele Kain oshinima sha tya ngaho eshi ta kulu, ova li ashike ve mu ningifa a kale e na ounhwa. Mokweendela ko kwefimbo, Eva okwa li vali a dala omonamati umwe, ndele ka li a popya eendjovo da yukila kwaado a li a popya eshi a dala Kain. Okaana oko ove ka luka Abel, olo tali ti “Omufudo” ile “Oinima yongaho.” (Gen. 4:2) Mbela ova li ve mu luka ngaho molwaashi vaha li ve na eteelelo la sha muye ngaashi olo va li ve na muKain? Otashi dulika osho ngaho, ashike katu na oushili mwaasho.
9. Oshike osho ovadali kunena tava dulu okulihonga kovadali vetu votete?
9 Ovadali kunena otava dulu okulihonga shihapu kovadali ovo votete. Okupitila meendjovo nomeenghatu doye, mbela oto ka ningifa ovana voye va kale ve na ounhwa, ve hole efimano nove lihole vo vene? Ile oto ke va honga va kale ve hole Jehova Kalunga nokupanga oukaume naye? Shinyikifa oluhodi, ovadali votete ova li va dopa okuwanifa po oshinakuwanifwa shavo. Ndele nande ongaho, oludalo lavo ola li li na eteelelo.
Oshike sha li sha kwafela Abel a kale e na eitavelo muKalunga?
10, 11. Kain naAbel ova li hava longo oilonga yoludi lilipi, naAbel okwa li a kulika oukwatya ulipi?
10 Eshi ovanamati vavali vaAdam tava putuka, otashi dulika a li e va deulila oilonga oyo tai kwafele oukwaneumbo. Kain okwa li a ninga omunamapya ofimbo Abel a li omufita.
11 Ndele Abel okwa li a ninga oshinima shimwe sha fimanenena. Oule womido, okwa kala ta kulike eitavelo, oukwatya wa denga mbada oo lwanima Paulus a ka shanga kombinga yao. Diladila kwaashi. Kape na omunhu oo a li a tulila po Abel oshihopaenenwa shi na sha neitavelo. Ndele mbela ongahelipi a li a dula okukulika eitavelo muJehova Kalunga? Natu ka taleni koinima itatu oyo tashi dulika ya kwafela Abel a kale e na eitavelo la pama.
12, 13. Ongahelipi tashi dulika okunongonona eshito laJehova kwa li kwa kwafela Abel a kulike eitavelo laye?
12 Eshito laJehova. Oshoshili kutya Jehova okwa li a finga edu, e li ningifa li menife omakiya neeshosholo odo da li tadi imbi oimeno i mene nawa. Ndele nande ongaho, ola li hali menifa oikulya oyo ya li ya kwafela oukwaneumbo wooAbel u kale nomwenyo. Ashike oinamwenyo, mwa kwatelwa oudila nosho yo eeshi kada li da fingwa. Eemhunda, omilonga, omafuta, ewangadjo, oilemo, etango, omwedi nosho yo eenyofi nayo kaya li ya fingwa. Abel okwa li a mona apeshe oumbangi oo tau ulike ohole inene, ounongo nosho yo ouwa waJehova Kalunga, oo a shita oinima aishe. (Lesha Ovaroma 1:20.) Nopehe na omalimbililo, okudilonga nolupandu koinima oyo okwa li kwa pameka eitavelo laye.
13 Abel okwa li ha longifa efimbo opo a dilonge kombinga yaJehova. Kala nee wa fa u mu wete ta lifa eedi daye. Oilonga yomufita oya kwatela mo okweendaenda. Abel okwa li ha endifa oinamwenyo oyo inambili koikulundudu, momalufilu noku i taulukifa omilonga, ta kongo apa pe na oulifilo muwa, omeva mawa nosho yo onhele iwa okutulumukila. Koinamwenyo aishe oyo Kalunga a shita, eedi odo hadi monika da fa dihe na ekwafo lasha, da fa ashike da shitwa di kale mewiliko nomeameno lovanhu. Mbela Abel okwa li e wete naye a pumbwa ewiliko, eameno nosho yo efiloshisho laKalunga oo omunaendunge noku na eenghono e dule ovanhu aveshe? Nopehe na omalimbililo, okwa kala ha ilikana luhapu kombinga yaasho, nosha li sha pameka eitavelo laye.
14, 15. Omaudaneko aJehova okwa li a ningifa Abel a kale e na shike okudilonga kusho?
14 Omaudaneko aJehova. Adam naEva ove na okukala va li va hokololela ovana vavo kombinga yaasho sha ningwa moshikunino shaEden, osho she va ningifa va tewe mo. Onghee hano, Abel okwa li e na shihapu okudilonga.
15 Jehova okwa ti kutya edu otali ka fingwa. Abel okwa li a mona oushili weendjovo odo molwaashi okwa li e wete omakiya neeshosholo. Jehova okwa li yo a popya kutya Eva ota ka mona oludalo nokuyahama. Abel okwa li natango a mona oushili weendjovo odo, eshi oundenge tava dalwa. Jehova okwa li a popya kutya Eva ota ka kala a hala okuulikilwa ohole nokupewa elitulemo komushamane waye shihe li pandjele nonokutya Adam ote ke mu pangela. Abel okwa li a mona oshinima sha tya ngaho tashi ningwa kuxe naina. Monghalo keshe, Abel okwa li a mona kutya eendjovo daKalunga odi shii okulineekelwa filufilu. Onghee hano, okwa li e na omatomheno a kola okwiitavela momaudaneko aKalunga e na sha ‘noludalo’ olo la li tali ka yukifa oinima oyo ya pengifwa okudja muEden. — Gen. 3:15-19.
16, 17. Oshike osho tashi dulika Abel a li e lihonga kovakerubi vaJehova?
16 Ovapiya vaJehova. Abel ka li a mona oshihopaenenwa shiwa meumbo lavo, ndele ovanhu havo ashike oishitwa inaendunge ya li kombada yedu pefimbo opo. Eshi Adam naEva va tewa mo moshikunino, Jehova okwa li a shilipaleka kutya vo noludalo lavo itava i mo moshikunino. Jehova okwa li a kelelifa poshivelo ovakerubi, ovaengeli ovo ve na ondodo yopombada, tava tanauna omaongamukonda a xwama omundilo nopehe na olufuwo. — Lesha Genesis. 3:24.
17 Diladila nghee Abel a li e udite eshi a li a mona ovakerubi ovo ofimbo a li okamatyona. Molwaashi ova li va djala omalutu opanhu, ova li tava monika ve na eenghono lela. ‘Omaongamukonda’ a xwama omundilo oo alushe a li taa tanauka otaa kumwifa yo. Eshi Abel ta putuka, mbela okwa mwene ngoo efiku limwe ovakerubi va li va fya ounye oilonga yavo noku i fiya po? Hasho nandenande. Oishitwa oyo inaendunge noinaenghono oya kala tai longo oilonga yayo omutenya noufiku nosho yo omido nomido. Abel okwa li e lihonga kutya Jehova Kalunga oku na ovapiya ovayuki novadiinini. Ovakerubi ovo ove mu kwafela yo a mone oudiinini neduliko kuJehova olo laha li mo moukwaneumbo wavo. Nopehe na omalimbililo, oshihopaenenwa shovaengeli osha li sha pameka eitavelo laye.
18. Okushike hatu dulu okukala twa kanghamekela eitavelo letu kunena?
18 Eitavelo laAbel ola li la pamekwa neenghono kokudilonga kwaaishe oyo Jehova a holola kombinga yaye mwene okupitila meshito, momaudaneko aye nosho yo koihopaenenwa yovapiya vaYe. Osha yela kutya ohatu dulu okulihonga shihapu moshihopaenenwa shaye. Otashi hekeleke unene tuu ovanyasha okushiiva kutya otava dulu okukulika eitavelo lashili muJehova, kashi na nee mbudi kutya oilyo ikwao youkwaneumbo oi na eitavelo ile hasho. Molwaashi kunena otu na eshito likumwifi le tu dingilila, Ombibeli ya wana po nosho yo oihopaenenwa ihapu yovanhu veitavelo, ohatu dulu okukala neitavelo la pama.
Omolwashike eyambo laAbel la li la denga mbada?
19. Abel okwa li a uda ko oshili ya fimanenena ilipi?
19 Eshi eitavelo laAbel muJehova la enda tali kulu, okwa li a hala okushiiva nghee ta dulu oku li ulika pailonga. Ndele mbela omunhu wongaho ota dulu okuyandja shike kOmushiti weshito alishe? Oshoshili kutya Kalunga ina pumbwa okupewa oshali ile okukwafelwa sha kovanhu. Mokweendela ko kwefimbo, Abel okwa li a uda ko oshili ya fimanenena oyo kutya ota dulu okuyambela Jehova osho e na sha denga mbada te shi ningi nelinyengotomheno la yuka, nokungaho Xe omunahole ota ka kala a hafa.
20, 21. Jehova okwa li e linyenga ngahelipi eshi Kain naAbel va li va yandja omayambo avo?
20 Abel okwa li a longekida eedi dimwe domoufita waye opo e di yambe po. Okwa li a hoolola mo odo diwa elela, odo da dalwa tete, odo a li a tala ko da denga mbada. Molwaashi Kain naye okwa li a hala okunangekwa noupuna nokuhokiwa kuKalunga, okwa li a yamba po imwe yomoikunomwa yaye. Ndele ka li e shi ninga nelinyengotomheno la fa laAbel. Eyooloko ola li le limonikila mo eshi va li tava yambe omayambo avo.
21 Ovanamati vaAdam aveshe otashi dulika va li hava longifa oaltari nosho yo omundilo eshi tava ningi omaxwikiloyambo avo tashi dulika va li have shi ningi moipafi yovakerubi, ovo va li ovo ashike ve lile po Jehova kombada yedu pefimbo opo. Jehova okwa li a didilika omayambo avo, Ombibeli oya ti: “Omwene okwa tala nokuhokwa Abel noiyandjiwa yaye.” (Gen. 4:4) Ombibeli inai popya kutya Kalunga okwa li a ulika ngahelipi kutya okwa hokwa omayambo aAbel.
22, 23. Omolwashike Jehova a li a hokwa eyambo laAbel?
22 Omolwashike Kalunga a li a hokwa Abel? Mbela okwa li a hokwa eyambo lovene? Abel okwa li a yamba oshinamwenyo, oshishitwa oshinamufudo, a tilashi ohonde yasho i na ondilo oyo i lile po omwenyo. Mbela Abel okwa li ngoo e shii kutya eyambo la tya ngaho oli na ongushu i fike peni? Omido omafele da pita okudja pefimbo laAbel, Kalunga okwa li a longifa eyambo lodi ihe na oshipo opo a faneke eyambo lOmona waye a wanenena, “Odjona yaKalunga,” oyo ohonde yayo ihe na etimba ya li tai ka tika. (Joh. 1:29; Ex. 12:5-7) Ashike Abel ka li e udite ko filufilu eityo lexwikiloyambo nonande okwa li ngoo e shii kutya ohonde yoinamwenyo oi na ongushu ye likalekelwa.
23 Osho tu na oushili musho oshosho kutya Abel okwa li a yamba osho sha denga mbada shomoinima yaye. Jehova ka li ashike a hokwa eyambo ndele okwa li yo a hokwa Abel molwaashi okwa li a yamba eyambo laye e linyengifwa kohole nosho yo keitavelo muJehova.
24. (a) Omolwashike hatu dulu okutya omayambo aKain muo vene kaa li a puka? (b) Omonghedi ilipi Kain a li a fa ovanhu vahapu kunena?
24 Eyambo laKain ola li la yooloka ko kwaalo laAbel. Jehova ‘ka li a tala nohokwe Kain noiyandjiwa yaye.’ (Gen. 4:5) Eyambo laKain mulo vene halo la li la puka, molwaashi Omhango yaKalunga lwanima oya ka pitika ovanhu va yandje eendjayambo, ile tu tye, omayambo oikunomwa. (Lev. 6:14, 15) Ombibeli oya ti kutya ‘oilonga yaKain oya li ii.’ (Lesha 1 Johannes 3:12.) Ngaashi ovanhu vahapu kunena, Kain okwa li ta diladila kutya osha wana ashike okulimonikifa kombada wa fa to longele Kalunga. Okuhe na ohole nosho yo eitavelo kwaye muJehova okwa li kwe limonikila mo diva okupitila meenghatu daye.
25, 26. Jehova okwa li a pa Kain elondwelo lilipi, ndele Kain okwa li a ninga po shike?
25 Eshi Kain a li a mona kutya Jehova ine mu hokwa, mbela okwa li a kendabala e lihonge koshihopaenenwa shaAbel? Hasho, ponhele yaasho, okwa li a handukila neenghono ondenge yaye. Jehova okwa li e wete osho shi li momutima waKain nokwa li a tomhafana naye nelididimiko. Okwa li e mu londwela kutya eenghatu daye otadi ke mu ningifa a nyone sha kwata moiti, nokwa li e mu lombwela kutya ngeenge okwe livele ombedi ota ka ‘yelula omutwe waye,’ nota ka kala e mu hokwa. — Gen. 4:6, 7.
26 Kain ka li a pwilikina komalondwelo aKalunga. Ndele ponhele yaasho, okwa li a pula ondenge yaye oyo ya li ye mu lineekela va ka ende moixwa. Opo nee fimbo ve li moixwa, Kain okwa li a nukila Abel noku mu dipaa. (Gen. 4:8) Kungaho Abel okwa ninga omunhu wotete oo a hepekwa nokudipaelwa eitavelo laye. Nonande okwa dipawa, Jehova ine mu dimbwa.
27. (a) Omolwashike hatu dulu okukala nelineekelo kutya Abel ota ka nyumuka? (b) Ongahelipi hatu dulu okukala noushili kutya ohatu ka mona Abel efiku limwe?
27 Ohonde yaAbel oya li tai kuu koshipala shaKalunga, oku shi popya pafaneko, molwaashi Kalunga oye e na okuhandukila omunyoni. Kalunga okwa li a mona sha yuka okuhandukila Kain omolwenyono laye. (Gen. 4:9-12) Komesho yaaishe, Abel ota popi nafye kunena okupitila meitavelo laye. Okwa kala ashike momwenyo oule womido efele lwaapo, efimbo olo lixupi neenghono okuyelekanifa nefimbo olo ovanhu vopefimbo laye va li hava kala momwenyo, ndele okwa li a longifa nawa onghalamwenyo yaye. Okwa fya e shii kutya oku holike nokwa hokiwa kuXe womeulu, Jehova. (Heb. 11:4) Onghee hano, ohatu dulu okukala noushili kutya oku li meameno momadiladilo aJehova inaa ngabekwa note ke mu nyumunina moparadisa kombada yedu. (Joh. 5:28, 29) Mbela omo to ka kala opo u ke mu mone? Oto dulu oku ke mu mona ngeenge owa kala wa tokola toko okupwilikina eshi ta popi nokuhopaenena eitavelo laye la tongomana.
^ okat. 5 Outumbulilo wOshigreka oo wa tolokwa ‘kehovelo lounyuni,’ otau yandje ediladilo lokukuna ombuto ile okudala. Onghee hano, outumbulilo oo ou na sha noludalo lotete lovanhu. Omolwashike Jesus a popya kutya Abel okwa li ko ‘kehovelo lounyuni,’ ndele ina popya Kain ou woshiveli? Omatokolo neenghatu daKain oda ulika kutya okwa li a tukulila Jehova Kalunga oshibofa. Ngaashi ovadali vaye, Kain ina valulilwa movanhu ovo va kulilwa notava ka nyumunwa.


text:
Etumwalaka lOmbibeli
— Engongo
Jehova okwa li a shita Adam naEva nelalakano va kale nomwenyo fiyo alushe mOparadisa. Satana okwa shekifa edina laKalunga nokwa tula momalimbililo oufemba waKalunga wokupangela. Adam naEva ova li va pwilikina kuSatana ndele navo tava ningi ovanashibofa, naasho osha etifa oulunde nefyo, oyo ya tandavela movanhu aveshe
Jehova okwa li a katukila ovanashibofa ovo onghatu moku va pa omahandukilo. Okwa li a udaneka kutya otape ke uya Omuxupifi ile Oludalo olo tali ka hanauna po Satana nokuxulifa po oilanduliko aishe younashibofa noulunde
Jehova okwa li a udanekela Abraham nosho yo David kutya otava ka kala ooxekulululwa vOludalo ile Messias, oo a li ta ka ninga Ohamba yaalushe
Jehova okwa li a nwefa mo ovaprofeti va xunganeke kutya Messias ota ka xulifa po oulunde nefyo. Ouhamba waKalunga oo u li meke laMessias novapangeli pamwe naye otau ka xulifa po oita, omikifi nosho yo efyo
Jehova okwa li a tuma Omona waye kombada yedu nokwa li a ulika kutya Omona oye Messias. Jesus okwa li a udifa kombinga yOuhamba waKalunga nokuyamba po omwenyo waye u ninge oikulila. Opo nee Jehova okwa li e mu nyumuna e li oshishitwa shopamhepo
Jehova okwa nangeka po Omona waye e li Ohamba meulu, nokudja opo omafiku axuuninwa onghalelo ei yoinima okwa li a hovela. Paife Jesus ota wilike ovashikuli vaye ovo ve li kombada yedu eshi tava udifa kombinga yOuhamba waKalunga mounyuni aushe
Jehova ota ka wilika Omona waye opo e uye a pangele edu alishe okupitila mOuhamba. Ouhamba oo otau ka hanauna po omapangelo aeshe makolokoshi, notau ka eta Oparadisa nokutwala ovanhu ovadiinini mewaneneno. Hauxuuninwa, oufemba waJehova wokupangela otau ka yukipalifwa nedina laye otali ka yapulifwa fiyo alushe